
De  hermed  følgende  tvende  Bilag  til  vort  til  Regeringen  indgivne 
Andragende  om  en  Bevilling  til  Iværksættelsen  af  en  Undersøgelse  af 
den  sydlige  Del  af  Grønlands  Østkyst  forekommer  os  al  have  en  saa 
almindelig  Interesse,  at  de  nok  fortjene  at  blive  offentliggjorte,  og  vi 
kunne  ikke  undlade  at  ledsage  dem  med  nogle  almindelige  Bemærk- 
ninger. 

Allerede  kort  efter  Overtagelsen  af  vort  Hverv  vare  vi  komne 
til  den  Overbevisning,  at  de  videnskabelige  Undersøgelser  i  Grønland 
ikke  burde  indskrænkes  til  alene  at  omfatte  Grønlands  Vestkyst, 
hvor  de  danske  Colonier  ere  beliggende,  men  at  de  ogsaa  burde 
udstrækkes  til  den  tilsvarende  Del  af  Østkysten.  Men,  ligesom  en 
grundigere  Undersøgelse  af  Vestkysten  formentlig  burde  danne  Ind- 
ledningen til  de  grønlandske  Forskninger  i  Almindelighed,  saaledes 
forekom  det  os  ogsaa  ønskeligt,  om  der  med  Hensyn  til  det  langt 
betydeligere  Forelagende,  som  Østkysten  udkræver,  viste  sig  Interesse 
for  Sagen  i  en  videre  Kreds  samt  Udsigt  til  at  kunne  faa  sagkyndig 
Hjælp  og  Raad  hos  andre. 

Disse  Betingelser  synes  nu  efterhaanden  at  være  indtraadte,  og 
vi  anmodede  derfor  blandl  andet  i  Slutningen  af  1879  daværende 
Premierlieulenant  (nu  Capitain)  Wandel  og  senere  hen  Capilain  Nor- 
mann om  at  skaffe  os  forskjellige  Oplysninger,  som  vi  vidste,  at  de 
vare  i  Besiddelse  af,  og  som  kunde  tjene  til  at  belyse  det  foreliggende 
Spørgsmaal.  Begge  de  nævnte  Mænd  have  ikke  blot  længe  omfattet 
dette  med  varm  Interesse,  men  have  ogsaa  havt  Lejlighed  til  paa 
forskjellig  Maade  al  gjøre  sig  bekjendle  med  Isforholdene  i  de  paagjæl- 
dende  Have,  hvorfor  man  bør  være  dem  Tak  skyldig  for  den  Bered- 
villighed, hvormed  de  efterkom  den  til  dem  rettede  Anmodning. 

Da  disse  lo  Indlæg  for  en  Del  behandle  det  samme  Æmne, 
kunde  det  ikke  undgaas,  al  der  deri  maatte  forekomme  enkelte  Gjen- 
tagelser;    men  vi  have    dog    ikke    af  den  Grund    anseel    del  for   nød- 


vendigl  at  foreslaa  Forfatlcrne  al  foretage  Forkortelser  deri.  Det  vilde 
let  have  borttaget  noget  af  det  Individuelle  i  de  to  Fremstillinger,  der 
ere  nedskrevne  under  tildels  forskjellige  Forudsætninger,  hvorfor  de, 
borlscet  fra  de  nævnte  Gjenlagelser,  supplere  hinanden  gjensidigt. 

Vi  tro,  at  det  af  Capilain  Normann  fremsatte  Forslag  er  af 
ham  begrundet  paa  en  saa  tilfredsstillende  Maade,  at  vi  ikke  her  skulle 
fremkomme  med  nogen  yderligere  Motivering.  Her  er  ikke  Tale  om 
at  ville  træde  i  Skranken  med  de  større  Nationer,  hvis  Kald  det  er 
at  løse  Opgaver  af  langt  videre  gaaende  Beskaffenhed;  men  vore  til 
Regeringen  indgivne  Forslag  indskrænke  sig  udelukkende  til  Under- 
søgelser, som  med  Retle  kunne  venles  særligt  overtagne  af  Dan- 
mark. Det  vil  sees ,  at  de  kun  vedrøre  Landslrækninger,  der  dels 
høre  til  den  danske  Krone,  dels  grændse  umiddelbart  op  til  saa- 
danne,  og  som  alene  i  Betragtning  af  deres  Beliggenhed,  saa  nær  ved 
de  af  den  civiliserede  Verden  befærdede  Have,  ikke  bør  lades  upaaaglede 
i  vore  Tider.  Naar  vi  udsende  en  Skibsexpedition  fra  Nord  og  en 
Baadexpedition  fra  Syd  for  at  undersøge  den  hidtil  ubekjendte  Kyst- 
strækning i  den  sydlige  Del  af  Øst-Grønland,  have  vi  for  denne  Kysts 
Vedkommende  allerede  i  Hovedsagen  opfyldt  de  os  paahvilende  For- 
pligtelser, og  de  Beløb,  der  foreslaas  anvendte  til  disse  Foretagender, 
kunne  langtfra  siges  at  være  overdrevent  store. 

Det  er  dog  en  Selvfølge,  at  saadanne  Undersøgelser  kræve  langt 
større  Beløb,  end  de  tilsvarende  paa  Vestkysten,  og  det  er  derfor 
ogsaa  først  efter  lang  og  omhyggelig  Overvejelse  af  alle  derhen  hørende 
Spørgsmaal,  at  vi  vove  at  fremkomme  med  Forslagel  derom  i  det 
Haab,  at  dette  nationale  Foretagende  maa  finde  lige  saa  fuld  Samstem- 
ning og  kraflig  Understøttelse  fra  Bevillingsmyndighedernes  Side,  som 
hidtil  er  blevet  de  vestgrønlandske  Undersøgelser  lil  Del. 

Til  lettere  Forstaaelse  af  de  efterfølgende  to  Betænkninger  led- 
sages de  af  et  i  dette  Øjemed  udarbejdet  Kaarl  over  den  sydlige  Del 
af  Grønland  med  dets  Omgivelser. 

Commissiooen  for  Ledelsen  af  de  geologiske  og  geographiske 
Undersøgelser  i  Grønland.     December  1880. 

F.  Johustrup.  >.  F.  Ravn.  II.  Rink. 


En  Fremstilling 


af 


vort  Kjendskab  til  Grenlands  Østkyst 


samt 


de  med  Skonnerten  „ Ingolf"  i  1879  foretagne 
Undersøgelser  i  Danmarksstrædet 

af 
C.  F.  Wandel, 

Capitain  i  Flaaden. 


Urønlands  Østkyst  strækker  sig  fra  60°  N.  Br.  nordefter;  fra 
60°  til  65°  kjendes  ikke  stort  andet  af  den  end  Kystlinien,  fra 
65°  til  69°  er  den  fuldstændig  ubekjendt,  medens  der  endelig 
af  den  Del,  der  ligger  mellem  69°  og  77°,  haves  ret  gode  Kaart, 
ja  enkelte  Partier  ere  endog  videnskabeligt  undersøgte.  Det 
ringe  Kjendskab  til  en  Kyst,  hvoraf  største  Delen  ligger  paa 
Breder,  paa  hvilke  der  andre  Steder  findes  driftige  Byer  og  rører 
sig  et  virksomt  Liv,  skyldes  Polarstrømmen,  der  hele  Aaret 
igjennem  beskyller  den  med  sit  iskolde  Vand  og  blokerer  den 
med  et  næsten  uigjennemtrængeligt  Isbælte.  Danmarksstrædet 
har  ogsaa  ligget  udenfor  Polarrejsendes  Router,  der  enten  ere 
faldne  Vest  om  Grønland  eller  Øst  om  Island,  og  er  kun  be- 
sejlet i  Tidernes  Løb  af  hjemvendende  Hval-  og  Robbefangere 
eller  af  en  enkelt  islandsk  Havkalfanger,  hvem  østlig  Storm  har 
forslaaet  vesterpaa.  For  videnskabelig  Undersøgelse  har  det 
slet  ikke  været  Gjenstand,  og,  sammenlignet  med  andre  arktiske 
Egne,  maa  det  siges  at  have  faaet  en  stedmoderlig  Behandling. 
Vort  Kjendskab  til  den  sydlige  Del  af  Grønlands  Østkyst,  som 
først  skal  omtales,  skyldes,  naar  undtages  nogle  Skibes  ufri- 
villige Forbidriven  i  Isen,  udelukkende  Bestræbelserne  for  at 
finde  de  Gamles  Østerbygd. 

Med  Forbigaaelse    af  flere  mislykkede   Forsøg  paa    at  naa 

Østkysten    skal    jeg    omtale    DanelTs   Rejser   i    1652—54,    de 
første,  om  hvilke  der  foreligger  en  correct  Beretning1)- 

Danell's  Expedition  var  udrustet  af  General-Toldforvalter 
Henrik  Moller,  som  af  Frederik  den  3 di e  havde  faaet 
Privilegium  paa  at  maatte  opsøge  Grønland  og  uden  Afgift 
handle  paa  de  opdagede  Lande  i  et  Tidsrum  af  30  Aar;  det 
var  desuden  Hensigten  med  Expeditionen  at  drive  Hvalfangst. 
Expeditionen,  der  bestod  af  Skibene  «St.  Peder«  og  «St.  Jakob<>, 
afgik  fra  Kjøbenhavn  den  8de  Maj  1652,  og,  efter  at  have  sejlet 
norden-  og  vestenom  Island,  faa  de  den  2den  Juni  Østkysten  i 
Sigte.  De  mente  da  at  være  7  Mil  fra  Landet  og  udenfor  de 
Gamles  «Herjolfsnæs» ,  men  Drivis  hindrede  dem  i  at  nærme 
sig  Kysten.  Den  næste  Dags  Middag  var  deres  Brede  64°  50'. 
De  pejlede  en  0,  som  de  kaldte  « Hvidsadlen » ,  i  NO.  t.  O.  tre 
Mile  fra  dem,  men,  da  de  paa  Grund  af  Is  ikke  kunde  komme 
vester  paa,  vendte  de  under  Hvidsadien,  som  ligger  en  halv  Mil 
østen  for  en  anden  0,  som  de  kaldte  « masteløs  Skib».  Næste 
Dags  Eftermiddag,  hedder  det  i  Indberetningen,  satte  de  tværs 
an  paa  Landet  i  NNO.  t.  N.2)  og  saae  det  høje,  faste  Land  imod 
N.  i  10  Mils  Afstand.  De  kom  ind  imellem  nogle  Øer,  belig- 
gende 4  til  5  Mil  fra  Fastlandet.  Drivisen  laa  fire  Mil  ud  fra 
Kysten ,  og  det  var  umuligt  at  trænge  ind  imellem  den  og 
Landet.  De  staa  derfor  tilsøs  igjen  og  kom  i  stor  Fare,  da 
Søen  rundt  omkring  dem  blev  opfyldt  af  Drivis.  Den  5te  Juni 
var  deres  Middagshøjde  64°  50'.  Den  6te  gjorde  de,  da  Vejret 
var  gunstigt,    deres  bedste  for  at  besigtige  de  fem  Øer,    som 


)  John  Erichsen:  Udtog  af  Christian  Lunds  Indberetning  til  Kong 
Friderich  den  3die,  angaaende  de  i  Aarene  1652  og  1653  under 
General-Toldforvalter  i  Danmark,  siden  Rentemesler  Henrik  Møllers 
Bestyrelse  foranstaltede  Toge  til  Grønland,  for  tillige  at  besejle  den  gamle 
Østerbøigd.     Kbhavn   1787. 

')  Medens  alle  Compasangivelser  heri  ellers  ere  retvisende,  lader  det  sig 
ikke  altid  bestemt  afgjøre  for  de  ældre  Beretningers  Vedkommende,  om 
de  ere  ret-  eller  misvisende,  da  de  snart  ere  det  ene,  snart  det  andet. 
At  den  her  anførte  Cours  er  misvisende,  følger  af  sig  selv. 


laa  omtrent  tre  Mil  østen  for  dem,  men  kunde  for  Isens  Skyld 
ikke  komme  dem  nærmere  end  en  Fjerdingvej1).  Efter  i  sex 
Dage  at  have  holdt  ud  imellem  Isen  styre  de  øster  efter,  for 
at  komme  klar  af  den,  og  afgaa  til  Vestkysten.  Østkysten  finde 
de  under  hele  deres  Rejse  syd  paa  blokeret  af  et  fra  4  til  10 
Mil  bredt  Isbælte.  Paa  Hjemrejsen  til  Danmark  forsøge  de 
atter  at  nærme  sig  Østkysten;  under  61°  30'  N.  Br.  tro  de  at 
see  Kysten  fri  for  Is,  men  maa  for  Storm  søge  tilsøs,  og  senere, 
den  31te  Juli,  under  63°  30'  ligger  Isen  kun  en  Mil  ud  fra 
Landet,  men  Nord  herfor  ligger  den  sex  Mil  tilsøs,  hvorefter  de 
opgive  at  naa  Kysten. 

De  to  følgende  Aar  gjør  Dåne  11  igjen  Rejser  til  Grønland; 
1653  faar  han  kun  Østkysten  at  see  paa  lang  Afstand,  og  1654 
gaar  han  lige  til  Vestkysten.  Grunden  til,  at  han  disse  to  Aar 
helt  eller  næsten  helt  opgav  Østkysten,  er  simpelt  hen  den,  at 
han  i  1652  havde  lært,  at  det  alene  var  paa  Vestkysten,  der 
kunde  være  Tale  om  at  drive  Handel  med  de  Indfødte. 

1  1723  gjør  Hans  Egede  et  Forsøg  paa  med  2  Slupper 
at  trænge  frem  til  Østkysten  i  Haabet  om  at  finde  de  Gamles 
Østerbygd;  han  naaer  imidlertid  ikke  længere  frem  end  til  60° 8' 
N.  Br. ,  da  Mandskabet  nægter  at  gaa  videre2).  Et  nyt  Forsøg 
gjøres  i  Konebaad  af  Peder  Olsen  Wall øe3),  som  naaer  60°  56' 
N.  Br. ;  dette  Forsøg  giver  lige  saa  lidt  som  del  foregaaende 
nogen  Oplysning  om  Østerbygden,  men  man  faar  at  vide,  at 
der  hele  Vejen  er  truffet  Indfødte. 

Før  1786  gjøres  nu  intet  Forsøg  paa  ad  Søvejen  at  naa 
Østkysten,  i  hvilket  Aar  der  i  denne  Hensigt  udrustedes  et  Skib, 
Hvalfangeren  »Grev  Ernst  Schimmelmann»,  paa  123  Commerce- 
læster,  ført  af  daværende  Capitain,  senere  Admiral  Løwenørn. 


x)  Fra  Graah's  nordligste  Teltplads  i  August  1829  paa  "Vendom»  saae 
han  i  ONO.  i  10—12  Mils  Afstand  to  eller  tre  Øer,  hvilke  han  antog 
hørte  til  den  af  Danell  opdagede  Øgruppe,  og  aflagde  dem  i  sit  Kaart 
under  Navn  af  Danell's  Øer  paa  65°  30'  N.  Br. 

3)  Grønlands  historiske  Mindesmærker.    3  B. 

3)  Smstd. 

Det  var  nemlig  lykkedes  den  utrættelige  Poul  Egede  at  i'aa 
udvirket  hos  Regeringen,  at  der  gjordes  Forsøg  paa  ad  Søvejen 
at  naa  Østkysten;  de  tidligere  Forsøgs  uheldige  Udfald  tilskrev 
han,  at  man  fra  Cap  Farvel  havde  villet  trænge  frem  langs 
Kysten.  Man  skulde,  mente  han,  støttet  paa  de  Gamles  Beret- 
ninger søge  Kysten  fra  Søen  paa  omtrent  65°  N.  Br. 1). 

De  første  Dage  i  Maj  1786  afgik  Løwenørn  fra  Kjøben- 
havn ;  hans  Instrux  lød  paa  dels  at  foretage  hydrographiske  Ar- 
bejder paa  Vestkysten  af  Island ,  dels  at  undersøge  Grønlands 
Østkyst,  for  om  muligt  at  skaffe  Oplysning  om  de  Gamles  Øster- 
bygd. Den  16de  Maj  ankom  han  til  Reykjavik,  hvor  Forret- 
ninger opholdt  ham  til  den  27de  Juni,  paa  hvilken  Dag  han 
lettede  og  holdt  VNV.  ud.  Den  1ste  Juli  traf  han  Isen  (see  med- 
følgende Kaartj  paa  65°  13'  N.  Br.  og  31°  0'  V.  Lgd.  og  fulgte 
denne  i  vestlig  Retning,  indtil  han  den  3die  Juli  fik  Grønland  i 
Sigte  paa  65°  N.  Br.  og  32°  48'  V.  Lgd.  i  en  gisset  Afstand  af 
12  Mil.  Et  højt  Fjeld,  der  herfra  pejles  i  N.  36°  V.,  passer  med 
det  iaar  fra  Skonnerten  <•  Ingolf »  bestemte  Fjeld.  Drivisen,  der 
allerede  denne  Dag  havde  vanskeliggjort  Sejtladsen,  tvang 
Løwenørn  til  at  søge  øster  efter,  og  den  10de  ankrede  han 
paa  Dyrefjord.  Herfra  udgik  han  atter  den  23de  Juli,  holdt 
vester  ud,  traf  Isen  meget  hurtigt  og  opgav  derfor  allerede  den 
26de  Haabet  om  i  dette  Aar  at  kunne  udrette  Noget,  bestyrket 
i  denne  sin  Beslutning  ved  paa  Island  at  høre,  at  det  var  et 
ualmindeligt  Isaar.  Ankommen  til  Havnefjord  afgav  Capitain 
Løwenørn  to  af  sine  Officerer,  Lieutenanterne  Egede  og 
Rothe,  til  Jagten  «den  nye  Prøve«,  der  om  Sommeren  havde 
været  ham  underlagt.  Jagten  var  paa  30  Commercelæster  og 
havde  en  Besætning  af  2  Styrmænd  og  7  Mand.  Lieutenant 
Egedes  Sejlordre  bød  ham  at  forsøge  paa  at  komme  iland  paa 
Østkysten,   hvor  og  naar  han  vilde;    men  han  skulde  i  ethvert 


*)  Løwenørn:   Extrait   de  la  relation   d'un  voyage  pour  la  découverte   de 
la  cote  orientale  de  Groenland.     Paris  1823. 

Tilfælde  være  tilbage  i  Kjøbenhavn  sidst  paa  Efteraaret  1787. 
Den  8de  August  afgik  Capt.  Løwenørn  til  Kjøbenhavn,  og  med 
ham  sendte  Egede  Anmodning  om  inden  samme  Efteraar  at 
maatte  faa  opsendt  et  mindre  Fartøj  til  at  følge  sig  paa  Istouren 
det  følgende  Aar.  Et  Forsøg  paa  at  erholde  et  saadant  strax 
paa  Island  mislykkedes1). 

Samme  Dag,  som  Løwenørn  lettede,  afgik  Egede  med 
sin  Jagt,  fik  den  Ilte  den  faste  Is  at  see  paa  omtrent  66°  N.  Br. 
og  28°  V.  Lgd.  og  fulgte  langs  denne  (see  Kaartet);  den  16de 
faar  han  Land  i  Sigte  paa  65°  24'  N.  Br.  og  30°  50'  V.  Lgd.  i 
en  gisset  Afstand  af  8  Mil  og  holder  derpaa  gaaende  mellem 
løs  Is  til  den  20de,  da  han  er  paa  64°  59'  N.  Br.  og  32°  14' 
V.  Lgd.,  fra  hvilken  Plads  Afstanden  fra  Land  gisses  2Vs  Mil. 
Strømmen  sætter  hele  Tiden  Syd  paa.  At  Længdeangivelsen  for 
denne  Plads  er  fejl,  sees  strax,  og  Egede  beretter  ogsaa,  at,  da 
han  igjen  fik  Island  at  see,  var  der  en  Fejl  i  Bestikkets  Plads  af 
4  Grader;  fra  samme  Plads  iagttoges  af  ham  den  i  Kaartet  an- 
givne «Egedes  og  Rothes  Fjord ».  Den  21de  bliver  Skibet  saa 
omringet  af  Drivis,  at  man  maa  søge  tilsøs  og  slipper  med  Nød 
og  næppe  ud  i  sydostlig  Retning  klar  af  Isen,  men  kun  for  at 
overfaldes  af  vedvarende  voldsomme  Storme.  Den  29de  kaster 
en  Styrtesø  Skibet  saa  meget  over  paa  Siden,  at  Lasten  for- 
skydes, det  opstaaende  slaas  væk,  og  først  den  18de  September 
naaer  Egede  Reykjavik,  hvorpaa  han  gaar  i  Vinterhavn  i  Havne- 
fjord den  6te  Oktober. 

Næste  Aar  forlader  Egede  Havnefjord  den  1ste  April  og 
sejler  NV.  ud,  indtil  han  den  10de  faar  Isen  at  see  forude  og 
paa  begge  Sider  paa  64°  58'  N.  Br.  og  36°  V.  Lgd.  Den  Ilte 
og  12te  holder  han  krydsende  under  Isen  i  Haab  om  at  faa  Land 
at  see  eller  finde  en  Gjennemgang  i  den  faste  Is,  men  uden  Re- 
sultat, og,  da  Skibet  bliver  læk  ved  at  tørne  imod  en  Isskodse, 


1)  Egede:    Rejsebeskrivelse    til    Øster    Grønlands    Opdagelse,    foretaget    i 
Aareue  1786  og  1787.     Kjøbenhavn   1789. 

maa  ban  søge  tilbage  til  Island  og  naaer,  følgende  Iskanten, 
Dyrefjord  den  21de  April.  Under  Opboldet  her  ankommer 
Bukkerten  »Hvidfisken«  med  Ordre  til  at  underlægge  sig  Lieute- 
nant  Egedes  Commando;  han  gaar  selv  over  paa  « Hvidfisken«, 
medens  Lieutenant  Rothe  faar  Commando  paa  Jagten.  Den 
8de  Maj  afgaa  begge  Skibene  og  møde  næste  Dag  Isen  paa 
66°  34'  N.  Br.  og  36°  V.  Lgd.,  hvorfra  den  strækker  sig  i  SV., 
saa  langt  man  kan  see,  og  i  NO.  helt  op  til  CapNord;  Skibene 
holde  vester  i  langs  med  og  sønden  om  Iskanten  indtil  den 
17de,  da  de  paa  66°  16'  N.  Br.  og  32°  17'  V.  Lgd.  faa  Landet 
i  Sigte  i  Nord.  Paa  en  vestlig  Cours  sejle  de  ind  i  en  8  til 
10  Mil  bred  Isbugt;  men  Taage  dækker  Landet.  Den  næste 
Dag  paa  65°  54'  N.  Br.  og  34°  44'  V.  Lgd.  faas  Landet  i  Sigte 
i  en  gisset  Afstand  af  6  Mil,  og,  da  samme  Dags  Eftermiddag 
Isen,  der  var  i  Drift  nord  fra,  nøder  Skibene  til  at  søge  ud 
efter,  beslutter  Egede  sig  til  snarest  muligt  at  naa  Island,  for 
at  faa  sit  Bestik  verificeret,  og  søger  ind  til  Havnefjord.  Be- 
stikket viste  sig  fuldstændig  rigtigt. 

Den  8de  Juni  gaa  Skibene  atter  ud,  naa  over  til  64°  47' 
N.  Br.  og  35°  40'  V.  Lgd.;  men  faa  paa  Grund  af  Taage  ikke 
Landet  at  see,  maa  for  Is  atter  søge  øster  efter  og  komme  ind 
paa  Dyrefjord  den  3die  Juli.  Den  19de  Juli  gaa  Skibene  ud 
for  sidste  Gang,  holde  nord  paa  og  træffe  Iskanten  paa  66°  14' 
N.  Br.  og  25°  36'  V.  Lgd.  Efter  uden  Resultat  at  have  sejlet 
langs  denne  først  i  nordostlig  og  derefter  i  sydvestlig  Retning, 
søgte  Skibene  ind  til  Patrix  Fjord  den  10de  August.  Fra  denne 
Fjord  afgik  de  til  Havnefjord,  hvor  "Hvidfisken«  detacheres,  og 
den  9de  Oktober  tiltræde  Egede  og  Rothe  Hjemrejsen  med 
Jagten.  Den  Ude  November  ankomme  de  til  Egvang  i  Norge, 
hvor  de  maa  blive  til  næste  Foraar  og  naa  først  Kjøbenhavn 
den  5te  April. 

Disse  faa  Linier  give  kun  et  svagt  Begreb  om,  hvad  der  er 
udviist  af  Sømandskab,  Mod  og  Uforfærdethed,  om  de  aande- 
lige  og  legemlige  Lidelser,  der  ere  gjennemgaaede,  og  om  hvad 

der  i  det  hele  er  udrettet  med  to  saa  usle  Fartøjer,  som  «den 
nye  Prøve »  og  « Hvidfisken«.  Det  er  et  Togt,  der  for  bestandig 
vil  sikre  de  to  OfQcerer  et  Navn  i  den  danske  Marines  Historie. 

Vi  komme  nu  til  Graah's  berømte  Rejse,  der  foretoges  i 
Aarene  182.8—31.  Opgaven  var  at  undersøge  Østkysten  fra 
Cap  Farvel  til  den  69°  Bredeparallel,  for,  om  muligt,  at  finde 
Spor  af  de  Gamles  Østerbygd1). 

I  Foraaret  1828  afgik  daværende  Lieutenant  Gra>ah  tillige- 
med Naturforskeren  Dr.  Vahl  fra  Kjøbenhavn  til  Frederikshaab, 
hvorfra  han  begav  sig  syd  paa  og  gik  i  Vinterkvarter  ved  Na- 
nortalik paa  Vestkysten  paa  60°  12'  N.  Br.  Expeditionen  bryder 
op  den  25de  Marts  1829  og  bestaar  af  Lieutenant  Graah,  Dr. 
Vahl,  2  Danske,  5  Grønlændere  og  10  Grønlænderinder  i  2 
Konebaade  med  1  Aars  Proviant  til  de  4  Europæere  og  desuden 
1  Transportbaad  med  4  Ugers  Proviant  til  Grønlænderne,  hvilken 
man  haabede  at  kunne  forny  dels  ved  Fangst,  dels  ved  lndkjøb 
af  Levnetsmidler  undervejs.  Den  1ste  April  naaes  Østkysten  ved 
Kekertak,  hvor  man  strax  nødes  til  at  standse  i  25  Dage  paa 
Grund  af  Is;  i  de  første  Dage  af  Maj  naaedes  Nennutsuk, 
rimeligvis  det  af  Walløe  betegnede  Nenese,  hvor  Expeditionen 
atter  holdes  tilbage  en  fjorten  Dage,  for  igjen  af  Isen  at  stoppes 
lidt  nordligere  i  sytten  Dage.  Den  20de  Juni  paa  61°  47'  N.  Br. 
begynder  man  at  blive  ængstelig  for  Expeditionens  fremtidige 
Subsistents,  thi  hverken  Fangst  eller  lndkjøb  have  givet  noget 
videre  Udbytte,  og  efter  Raadslagning  tager  Graah  den  modige 
Beslutning  at  gaa  videre  alene  med  den  ene  Konebaad  og  6 
Grønlændere,  medens  de  andre  vende  om.  Den  27de  Juni  pas- 
serer Gra.ah  den  farlige  Puisortok  og  naaer  den  10de  Juli 
Kemisak  paa  63°  36' 50"  N.  Br.,  hvor  han  traf  100  Indfødte. 
Disses  Beretning  om  Kystens  Farlighed  Nord  efter  berøver 
Graah  hele  hans  grønlandske  Følge,  og  først  efter  lange  Over- 


*)  W.  A.  Graah:    Undersøgelses-Rejse  til  Østkysten   af  Grønland.     Kjøben- 
havn 1832. 


taleiser  faar  han  3  unge  Piger  til  at  følge  sig  som  Roersker; 
hver  af  disse  medbragte  et  Bundt  tørret  Sælhundekjød.  Under 
de  største  Isvanskeligheder  arbejder  Graah  sig  frem  langs 
Kysten;  den  23de  Juli  besøger  han  en  0,  der  maa  antages 
at  være  den,  som  Danell  kalder  « Hvidsadlen » ,  og  naaer 
endelig  sin  nordligste  Teltplads,  en  0,  der  i  den  Anledning 
døbes  « Vendom ».  Uigjcnnemtramgelige  Ismasser  umuliggjøre 
ethvert  Forsøg  paa  herfra  at  trænge  længere  frem  mod  Nord. 
Det  er  herfra,  som  ovenfor  nævnt,  at  han  seer  ^Danell's  Øer». 
Den  18de  August  planter  han  paa  den  nærliggende  Danebrogsø 
paa  65°  15' 36"  det  danske  Flag,  rejser  en  Stenvarde  og  tager 
højtidelig  Landet  i  Besiddelse  under  Navnet  « Frederik  den  6tes 
Kyst«.  Den  21de  begynder  han  Tilbagetoget,  tilbringer  nogle 
Dage  ved  Ekalumiut,  en  om  Sommeren  af  Østerlændingerne 
meget  yndet  Fiskeplads  (han  fandt  her  ikke  mindre  end  30  Telte), 
og  gaar  efter  nogle  mindre  Udflugter  i  Vinterkvarter  den  1ste 
Oktober  ved  Nukarbik  paa  63°  21' 38"  N.  Br.  Graah,  der  alt 
tidligere  havde  havt  et  Feberanfald,  tilbringer  Vinteren  syg  og 
lidende  og  har  allerede  fra  den  10de  Oktober  maattet  nedsætte 
Bationerne.  De  Omboende  bragte  ham  vel  nu  og  da  lidt  Sæl- 
hundekjød,  men  denne  Hjælp  ophørte  i  Februar,  da  Hungers- 
nøden drev  næsten  alle  Nukarbiks  Beboere  syd  paa.  Graah 
har  imidlertid  ikke  tabt  Modet,  og  den  5te  April  næste  Aar 
bryder  han  atter  op  Nord  paa,  men,  da  han  den  25de  Juli  be- 
slutter sig  til  atter  at  vende  om,  er  han  ikke  engang  naaet  saa 
nordlig  som  det  foregaaende  Aar.  Paa  denne  Tour  bliver  han 
engang  nødt  til  at  opholde  sig  15  Dage  paa  et  Skjær,  som 
Søen  jævnlig  slaar  op  over,  og  som  hele  Tiden  er  blokeret  af 
Isskodser.  Efter  al  være  sluppet  derfra  har  man  i  et  Par  Dage 
ikke  andet  at  spise  end  smaa,  af  Hajer  opkastede  Stykker  Hval- 
spæk,  og,  da  aabent  Vand  naaes,  bliver  derfor  en  Sæl  spist 
raa  med  Begjærlighed.  Graah's  Sundhedstilstand  forværredes 
imidlertid,  og  han  tilskriver  alene  de  Blaabær  og  Krækkebær, 
han  nu  forefandt  i  Overflødighed   paa  flere  Steder,   at  han  ikke 

fandt  sin  Grav  paa  Østkysten.  Under  bestandige  Farer  og  Savn 
ankommer  Graah  endelig  til  Frederikshaab  den  16de  Oktober, 
hvorfra  han  senere  begav  sig  til  Julianehaab,  for  der  at  tilbringe 
Vinteren. 

Udbyttet  af  Touren  var  en  fortrinlig  Beskrivelse  og  et  Kaart 
over  den  berejste  Strækning,  men  af  Østerbygden  var  Intet 
fundet,  ligesaa  lidt  som  de  Indfødte  vidste  Noget  om  Spor  af 
tidligere  Bebyggelse.  Oplysninger  om  den  Del  af  Landet,  der 
ikke  umiddelbart  grændser  til  Havet,  ere  ikke  talrige  i  Be- 
skrivelsen. Kysten  synes  i  den  største  Del  af  Aaret  at  have 
været  blokeret  af  et  i  SV.  sig  stadig  bevægende  Isbælte,  der 
undertiden  ligger  klods  iland,  medens  det  til  andre  Tider  fjærner 
sig  een,  ja  undertiden  flere  Kvartmil  fra  Kysten.  Breden  af  dette 
Bælte  er  ogsaa  højst  variabel;  i  Marts  1829  sees  saaledes  fra 
Cap  Farvel  Is  saa  langt,  Øjet  naaer,  og  det  samme  er  Tilfældet 
den  9de  Maj  fra  Cap  Walløe  paa  60°  40'  N.  Br. ,  medens  man 
fra  Griffenfeldt's  0  paa  62°  55'  saae  en  betydelig  Del  af  Havet 
aabent  tæt  til  Kysten,  og  fra  et  Punkt  paa  64°  22'  N.  Br.  var 
den  17de  Juli  Havet  aabent  i  Øst.  Den  21de  August  var  der 
Is  saa  langt,  man  kunde  øjne  fra  Danebrogsøen.  Hvor  lune- 
fuld Isen  iøvrigt  er  i  sine  Bevægelser,  kan  sees  af,  at  den  i 
Februar  1830  fjernede  sig  3  til  4  Mil  fra  Landet  ud  for  Nukar- 
bik,  hvilket  de  Indfødte  erklærede  aldrig  før  at  have  seet. 

De  næste  Forsøg  paa  at  komme  iland  paa  Grønlands  Øst- 
kyst ere  Schaffner's  i  1859  og  Allen  Young's  i  1860,  der 
begge  forgjæves  søgte  at  naa  Kysten,  for  at  anstille  Under- 
søgelser til  det  projecterede  Telegraphkabel  mellem  Island  og 
Grønland1). 

Vi  komme  nu  til  det  sidste  Forsøg,  der  foretoges  af 
Anthony  Gibbs  and  Sons  i  London,  som  af  den  danske 
Regering  havde  faaet  Tilladelse  til  at  anlægge  et  Etablissement 
paa  Østkysten,   for  derfra  at  handle  med  de  Indfødte.     Expedi- 


*)  Proceedings  of  the  Royal  Geographical  Society  of  London.    1861. 


16 

tioncn,  der  bestod  af  Jerndampskibene  « Baron  Hambro »  og 
« Caroline »,  lededes  af  en  med  grønlandske  Forbold  godt  kjendt 
Mand,  Mr.  Tayler,  og  afsejlede  den  21de  August  1863  fra 
Hamborg  i  Haabet  om  saa  seent  at  finde  Kysten  fri  for  Is. 
Man  fandt  derimod  Kysten  fuldstændig  utilgjængelig,  og  det 
nærmeste,  man  kom  den,  var  5  Mil  paa  60°  N.  Br.  Rhederiet 
tabte  dog  ikke  Modet,  men  tilskrev  Uheldet ,  at  man  havde  be- 
nyttet Jernskibe,  og  udrustede  i  1865  Hvalfangeren  «Erik»,  et 
Skib  paa  412  Tons  med  70  Hestes  Kraft;  denne  forsøgte  to 
Gange  forgjæves  at  trænge  frem  igjennem  Isen  paa  63°  N.  Br., 
hvormed  Planen  opgaves1). 

Om  Kysten  fra  6  6°  —  6  9°  vide  vi,  at  den  ofte  er  seet  fra 
Skibe,  men  det  er  ogsaa  omtrent  hele  vort  Kjendskab  til  den. 
Fra  «Hansa»'s  Rejse  kjende  vi  Beliggenheden  af  Laubes  Glet- 
scher, og  et  lille  Stykke  Kystlinie  nord  paa  er  aflagt  af  den 
franske  Søofficeer  Bios  se  ville.  Som  Chef  for  Briggen  »la 
Lilloise«  afgik  han  i  Juli  1833  fra  Østkysten  af  Island,  for  at 
foretage  hydrographiske  Undersøgelser  langs  Østkysten  af  Grøn- 
land. Den  29de  Juli  saae  han  en  Del  af  Kysten  fra  68°  34'  til 
68°  55'  N.  Br. ,  men  Isen  forhindrer  ham  i  at  naa  Land,  og 
den  næste  Dag  maa  han  paa  Grund  af  Havarier  vende  tilbage 
til  Island.  Paa  Vejen  til  et  nyt  Forsøg  skriver  han  hjem  den 
5te  August,  men  siden  den  Tid  har  man  intet  hørt  til  ham. 

Det  kunde  maaske  her  være  Stedet  at  nævne  en  Kilde  til 
Kjendskab  til  Forholdene  i  Danmarksstrædet,  nemlig  de  norske 
Robbefangere,  der,  efter  at  have  deltaget  i  Fangsten  ved  Jan 
Mayn,  i  de  tre  sidste  Aar  have  fortsat  denne  ned  i  Danmarks- 
strædet  i  Maanederne  Maj,  Juni  og  Juli.  Føreren  af  en  af 
disse,  Capt.  Carsten  Brun,  har  med  stor  Beredvillighed  givet 
mig  nogle  Oplysninger,  som  jeg  skal  omtale  i  det  følgende. 
Om  Kysten  udtaler  han,  at  den  hyppig  er  i  Sigte,  men  dog  ikke 
som  Regel  paa  Grund  af  Taage. 


Lindemann  und  Finsen:   Die  zweite  Deutsche  Nordpolarfahrt. 

Vi  skulle  nu  gaa  over  til  at  omtale  den  Nord  for  $9°  N.  Br. 
liggende  Del  af  den  grønlandske  Østkyst.  Fra  Søen  har 
denne  Kyst  været  kjendt  af  de  ældste  Hvalfangere,  og  den  findes 
aflagt  til  79°  N.  Br.  paa  Kaart  fra  Begyndelsen  af  det  17de  Aar- 
hundrede;  men  det  er  ikke  før  1822,  at  de  første  Europæere  sætte 
Foden  i  Land  paa  den.  Det  Navn,  vi  her  skulle  nævne  først, 
er  Scoresby  den  Yngre,  godt  kjendt  af  alle,  der  have  beskjæf- 
tiget  sig  med  arktisk  Sejlads  og  arktisk  Literatur.  I  Marts  1822 
afgik  William  Scoresby  med  Skibet  «Baffin»  fra  Liverpool. 
Hovedhensigten  med  Rejsen  var  Hvalfangst  paa  Grønlands  Øst- 
kyst, men  desuden  haabede  Scoresby  at  faa  Lejlighed  til  at 
bestemme  en  Del  af  denne  Kyst1).  Efter  at  have  drevet  Fangsten 
paa  80°  N.  Br.  havde  Scoresby  efterhaanden  søgt  Syd  paa 
langs  den  grønlandske  Østkyst,  jævnlig  med  denne  i  Sigte,  og 
befandt  sig  den  19de  Juli  paa  71°  N.  Br.  Da  Fangsten  imid- 
lertid her  i  3  Uger  intet  Udbytte  havde  givet,  besluttede  han 
sig  til  at  forsøge  den  klos  under  Land,  hvortil  han  endnu  til- 
skyndedes af  Lysten  til  at  lære  Kysten  at  kjende  og  bestemme 
dens  Beliggenhed. 

En  tilsyneladende  tæt  Is  skilte  ham  fra  Land,  men  det 
lykkedes  ham  dog  med  en  Fart  af  tre  til  fire  [VI il  i  Løbet  af  16 
Timer  at  holde  lige  ind  imod  dette,  indtil  han  stoppedes  af  en 
fast,  en  halv  Mil  bred,  landfast  Iskant;  flere  Hvalfangerskibe 
fulgte  hans  Exempel.  Fra  den  19de  til  den  24de  Juli  bestemte 
Scoresby  Kysten  fra  70°  30'  til  71°  30'  N.  Br.,  stadigt  sejlende 
i  aabentVand  mellem  den  faste  Landis  og  den  udenfor  liggende 
Drivis;  den  24de  kommer  han  Kysten  nær  paa  mindre  end  en 
Fjerdingvej  og  satte  for  første  Gang  Foden  i  Land.  De  følgende 
Dage  sejler  han  syd  paa,  uhindret  af  Is,  trænger  ind  i  Scoresby 
Sund  og  naaer  senere  ned  paa  69°  30';  her  vender  han  om, 
ikke  paa  Grund  af  Is,   men   fordi  han   var  kommet  meget  syd- 


l)  W.  Scoresby:  Journal  of  a  voyage  to  the  Northern  Whalfishery  in- 
cluding  researches  and  discoveries  on  the  Eastern  Coast  of  Greenland 
made  in  the  year  1822.     Edinburgh  1823. 

ligere  en€  det  egentlige  Fangstdistrikt,  og  benytter  den  30te 
Juli  en  frisk  vestlig  Brise  til  atter  at  komme  Nord  paa.  Den 
10de  August  naaedes  efter  en  Del  daarligt  Vejr  og  ikke  uden 
Isforhindringer  Øen  Traill  paa  72°  10'  JN.  Br. ,  hvor  der  gjordes 
Landgang.  Trods  den  fremrykkede  Aarstid  anvendtes  flere  Dage 
til  Undersøgelse  af  Davy's  Sund,  og  denne  Uforsigtighed  havde 
ogsaa  nær  kostet  Tabet  af  «Baffin»  og  et  Par  medfølgende  Skibe 
ved  Collision  med  Isfjelde  i  en  Storm.  Skibene  naaede  imid- 
lertid igjen  lykkelig  ud  af  Isen  den  29de  August. 

Overalt  paa  Kysten  havde  man  fundet  en  rig  Vegetation  og 
mange  Insekter,  deriblandt  Sommerfugle;  vel  traf  man  ikke 
Eskimoer,  men  derimod  talrige  Hytter  og  Spor  ved  disse,  der 
tydede  paa,  at  deres  Ejere  endnu  samme  Aar  havde  været  paa 
Stedet.  Af  Pattedyr  fandtes  ved  disse  Hytter  Levninger  af  Rens- 
dyr, Bjørne  og  Harer. 

Score sby's  Undersøgelse  af  Grønlands  Østkyst,  som  om- 
fatter Strækningen  fra  Cap  Barclay  paa  69°  13'  til  73°  N.  Br. 
og  desuden  en  løsere  Bestemmelse  af  samme  til  75°,  fortsattes 
det  følgende  Aar  af  C  lave  ring  som  Fører  af  en  af  den  engelske 
Regering  under  Sabine  udsendt Expedition  til  at  foretage  Under- 
søgelse af  Pendulsvingninger  paa  forskjellige  Steder  af  Jordkloden1). 
Expeditionen  ombord  i  den  engelske  Orlogsbrig  «Griper»  be- 
søgte Hammersfest,  Spitsbergen  og  satte  derpaa  sydvestlig  Cours 
efter  Grønlands  Østkyst.  Paa  75°  15'  lykkes  det  Glavering 
den  6te  August  uden  videre  Vanskelighed  at  naa  Kysten  gjen- 
nem  et  omtrent  12  Mil  bredt  Bælte  af  Drivis,  hvorpaa  han  i 
næsten  aabent  Vande  holder  Nord  i  langs  Landet  til  75°  12' 
N.  Br.  Her  vender  han  Syd  paa  og  landsætter  den  13de  August 
Sabine  paa  den  senere  efter  ham  opkaldte  Sabines  0.  Den 
30te  August  ere  Observationerne  sluttede,  og  uden  videre  Isfor- 
hindringer følges  Kysten  ned  forbi  Cap  Parry;  den  13de  Sep- 
tember sættes  Coursen  SO.  hen,    paa  hvilken  han  igjennem  et 


J)  Peter  man  n:  Geogr.  Mittheilungen  1870.    Ergånzungsheft  Nr.  28.    1871. 

temmelig  tæt  Bælte  af  Drivis  igjen  naaer  aabent  Vand.  I  Mod- 
sætning til  Scoresby  traf  Clavering  Eskimoere  i  Nærheden 
af  Sabines  0. 

Inden  vi  gaa  over  til  at  omtale  den  anden  tydske  Nord- 
pols-Expedition,  skal  anføres  et  Par  Udtalelser  af  bekjendte 
Hvalfangercapitainer,  fremkomne  i  Anledning  af  denne  Expe- 
dition1). 

Capitain  Haake,  som  selv  havde  udført  en  Landing  paa 
74°  N.  Br. ,  udtalte,  at  Kysten  nu  og  da  kunde  naaes  med  et 
Sejlskib,  men  at  man  med  et  Dampskib  kunde  gjøre 
sikker  Regning  derpaa  hvert  Aar,  hvilken  Udtalelse  be- 
kræftedes af  Capitain  Westermeyer. 

I  et  længere  Brev  til  Sir  Roderick  Murchison  udtaler 
den  bekjendte  Hvalfanger  Capt.  David  Gray  som  sin  mange- 
aarige  Erfaring  Kystens  regelmæssige  isfri  Tilstand  paa  74°  i 
Sommermaanederne 2). 

Den  anden  tydske  Nordpols-Expedition  bestod,  som 
bekjendt,  af  Skibene  <•  Germania«  og  «Hansa»,  der  forlode  Bremen 
i  Juni  1869.  Skibene,  der  fulgtes  ad  til  Jan  Mayn,  bleve  her 
skilte  fra  hinanden  ved  Taage,  men  mødtes  igjen  under  den 
grønlandske  Kyst  paa  75°  N.  Br.  ved  Iskanten.  Taage  og  et 
misforstaaet  Signal  skilte  atter  Skibene,  men  denne  Gang  for 
bestandig.  Fra  15de  til  31te  Juli  søger  Germania  forgjæves 
mellem  73°  og  74V2°  N.  Br.  at  finde  en  Gjennemgang  i  Isen, 
men  dette  lykkes  først  i  den  næste  Maaned,  og  den  5te  August 
ankrer  Germania  ved  Sabines  0  efter  at  have  gjennemsejlet  et 
25  Mile  bredt  Isbælte.  Her  tager  den  senere  Vinterstation. 
Den  10de  Juli  næste  Aar  forlader  Germania  sin  Vinterhavn  og 
følger  Kysten  Nord  paa  til  75V2°  N.  Br. ,  hvor  den  vender  om 
paa  Grund  af  uigjennemtrængelig  Is  og  følger  Kysten  Syd  paa 
til   omtrent  73°  N.  Br.      Et   længere    Ophold    gjøres    i    Frants 


!)  Proceedings  of  the  Royal  Geographical  Society  of  London  1868. 
2)  Smstd. 

Joseph's  Fjord,  som  forlades  den  19de  August,  og  den  24de 
August  er  Germania  atter  for  hjemgaaende  i  isfrit  Vand.  Ved 
Slæderejse  var  Kysten  om  Vinteren  bestemt  til  73°  3'  N.  lir. 
Eskimoere  bleve  ikke  trufne,  men  i  zoologisk  Henseende  var 
Moskusoxens  Forekomst  her  af  stor  Interesse.  Expeditionen 
hjembragte  et  rigt  Udbytte  af  meteorologisk,  geologisk  og  mag- 
netisk Materiale. 

Under  forgjæves  Forsøg  paa  at  trænge  frem  til  Kysten  kom 
Hansa  i  Besæt  den  5te  September  paa  73°  25'  N.  Br.  og  12°  39' 
og  drev  Syd  paa  langs  Kysten,  indtil  den  den  19de  Oktober  paa 
omtrent  70°  N.  Br.  blev  skruet  itu.  Paa  en  Isflage,  udsat  for 
en  Polarvinters  Strenghed,  Kulde  og  Storme,  og  med  Døden  for 
Øje  hele  Tiden,  vedblev  Besætningen  at  drive  Syd  paa  og  naaede 
først  Land  det  følgende  Aars  13de  Juni  paa  Kysten  ved  Friede- 
richsthal. 

En  anden  ufrivillig,  men  ganske  anderledes  rædselsfuld 
Rejse  langs  Østkysten  gjorde  de  11  Hvalfangere,  der  i  1777 
kom  i  Besæt  ud  for  «Gale  Hamke's  Bai»  og  dreve  Syd  paa;  det 
ene  Skib  efter  det  andet  blev  efterhaanden  skruet  itu,  og  den 
største  Del  af  Mandskaberne  led  en  frygtelig  Død1). 

Vi  skulle  nu  gaa  over  til  at  omtale  de  Undersøgelser,  der 
fra  dansk  Side  ere  foretagne  i  de  tre  sidste  Aar  for 
at  forøge  vort  Kjendskab  til  Grønlands  Østkyst  og 
Danmarksstrædet.  Stødet  til  disse  blev  givet  ved  de  norske 
Expeditioner  under  Professor  Mohn,  hvis  Resultater  havde  viist, 
hvor  værdifuld  for  Videnskaben  Erhvervelse  af  nøje  Kjendskab 
til  Dybde-  og  Temperaturforholdene  i  Danmarksstrædet  vilde 
være.  Det  danske  Marineministerium  besluttede  i  1877  at  bi- 
drage hertil  ved  at  forsyne  den  ved  Island  stationerede  Orlogs- 
skonnert  «Fylla»,  Capitain  Jacobson,  med  de  nødvendige 
Apparater  for  at  foretage  Dybdemaalinger  og  Temperaturunder- 


')  C.  Normann:    En   Rejse    langs    Grønlands    Østkyst.      Geogr.  Tidskrift. 
II  Bd.    S   49. 

søgelser,  og  det  paalagdes  Chefen  særlig  at  have  sin  Opmærk- 
somhed henvendt  paa  den  smalleste  Del  af  Danmarksstrædet1). 
Disse  Undersøgelser  foretoges  paa  3  Steder,  nemlig  den  18de 
Juni  paa  en  Linie  fra  Ondvardanæs  i  NV.  30  Mil  til  63°  54' 
N.  Br.  og  28°  25'  V.  Lgd.;  den  21de  Juni  paa  en  Linie  fra 
Talknafjord  i  NV.  15  Mil  til  66°  25'  N.  Br.  og  25°  50'  V.  Lgd., 
og  den  22de  Juni  paa  en  Linie  fra  66°  52'  N.  Br.  og  24°  12' 
V.  Lgd.  ind  imod  Isafjordsdybet.  Endepunkterne  for  alle  disse 
Linier  ligge  ved  Kanten  af  Isen,  der  altsaa  dette  Aar  bredte  sig 
langt  øster  paa,  men  trods  deres  forholdsvis  ringe  Længde,  vare 
dog  de  Resultater,  der  erhvervedes  ved  disse  Undersøgelser,  af 
den  højeste  Interesse  ved  det  Kjendskab,  der  ved  dem  vandtes 
til  Forholdene  i  Danmarksstrædet. 

Undersøgelserne  fortsattes  det  næste  Aar  med  Skonnerten 
« Fylla«,  Capitain  Buchwald,  paa  en  Linie  fra  Cap  Nord  i 
Nord  19  Mil,  hvor  Iskanten  blev  truffet  den  25de  Juni,  og  den 
Ilte  og  12te  Juli  paa  en  Linie  fra  Snefjeldsjøklen  i  Vest  48  Mil 
til  65°  3'  N.  Br.  og  31°  32'  V.  Lgd.;  hvilken  Linies  Fortsættelse 
blev  forhindret  ved  Taage  og  stiv  Kuling.  Undersøgelserne  i 
disse  Linier  forøgede  ligeledes  Kjendskabet  til  Forholdene  i 
Danmarksstrædet,  men  disse  Undersøgelser,  saavel  som  de  i  det 
foregaaende  Aar  foretagne ,  bragte  ikke  de  meget  ønskede  Op- 
lysninger om  Grønlands  Østkyst2). 

I  1879  var  Skonnerten  « Fylla«  bleven  afløst  som  islandsk 
Stationsskib  af  Skonnerten  « Ingolf«,  Capitain  Mourier,  der 
havde  Ordre  til  at  fortsætte  Undersøgelserne;  men,  hvad  Taage, 
Storm  og  Is  i  de  foregaaende  Aar  havde  lagt  Hindringer  ivejen 
for,  blev  dette  Aar  muliggjort  ved,  at  Expeditionen  i  de  otte 
Dage,  Undersøgelserne  foretoges,  var  begunstiget  af  smukt,  men 
fremfor  alt  klart  Vejr  og  meget  heldige  Isforhold. 


1)  Hoffmeyer:    Havets    Strømninger    ved    Island.     Geogr.  Tidskr.     II  Bd. 
S.  88. 

2)  Bardenfleth:    Dybvandsundersøgelser  i  Havet   omkring  Island.     Geogr. 
Tidskrift.    III  Bd.    S.  42. 

Den  5 te  Juli  forlod  « Ingolf«  Isafjord,  rundede  om  Cap 
Nord  og  satte  Cours  efter  Meven  Klint,  som  den  passerede 
Kl.  10  EM.,  hvorefter  der  styredes  Nord.  Vinden,  der  om  For- 
middagen havde  været  en  frisk  Bramsejlskuling  af  NNO.,  var 
løjet  af  henad  Eftermiddagen,  og  en  skyfri  Himmel  var  afløst  af 
en  tæt  Taage. 

Den  6te  Juli.  Coursen  Nord  fortsattes,  indtil  der  paa 
denne  var  udløbet  fra  Meven  Klint  25  Mil,  hvorefter  den  Kl. 
IOV2  FM.  forandredes  til  NV.;  en  stærk  nordlig  Dønning  vidnede 
om,  at  ingen  Is  var  i  Nærheden  i  denne  Retning.  Under  et 
Kl.  12  Md.  paa  68°  29'  N.  Br.  og  18°53'V.  Lgd.  taget  Lodskud 
iagttoges  Strømmen  at  sætte  vester  i.  Taagen,  der  havde  været 
tæt  siden  den  foregaaende  Dag,  lettede  pludselig  Kl.  A  EM.  med 
en  Bramsejlskuling  af  NO.  Kl.  6  EM.  saaes  højt,  snedækket 
Land  forude,  men  ingen  Is  kom  i  Sigte  før  Kl.  9V2  EM.,  og 
først  Kl.  10  naaedes  Iskanten  paa  69°  8'  N.  Br.  og  20°  26'  V.  Lgd. 
Landet  var  imidlertid  blevet  tydeligere,  og  trods  Afstanden 
mente  man  sikkert  at  kunne  skjelne  Scoresby  Sund  og  Cap 
Barclay;  søndenfor  dette  var  Landet  indhyllet  i  Diis.  Luften, 
der  havde  været  tør  og  mild,  var  efterhaanden  bleven  raa  og 
kold,  og  Polarstrømmen,  som  « Ingolf«  var  kommen  ind  i,  med- 
delte Skibet  gjennem  de  tynde  Jernplader  en  isnende  Kulde. 
Isen  dannede,  saa  langt  Øjet  naaede,  en  tilsyneladende  jævn  og 
compact  Flade  uden  Gjennemgange  og  uden  mindste  Antydning 
af  opskruede  Flader,  medens  Kanten  var  aldeles  ren  uden  løse 
drivende  Skodser. 

Den  7de  Juli.  Holdt  paa  sydlige  og  vestlige  Courser 
langs  Isen  indtil  Kl.  IV2  EM.  Vejret  var  smukt  og  klart  med 
østlig  og  nordostlig  laber  Bramsejlskuling;  fik  højt  Land  i  Sigte 
søndenfor  Blossevilles  Kyst.  Kl.  12  Md.  var  Pladsen  68°  10' 
N.  Br.  og  23°  V  V.  Lgd.  Kl.  IV2  styredes  NV.,  da  Isen  syntes 
fuldstændig  at  vige  i  den  Retning;  Coursen  bar  paa  det  højeste 
Punkt  paa  Blossevilles  Kyst.  Det  sangvinske  Haab  om  paa  denne 
Cours  at  skulle  komme  Kysten  nær  svandt  imidlertid  Kl.  4,   da 


23 


den  faste  Is  viste  sig  som  en  uigjennemtrængelig  Barriere  forude 
og  nødte  os  til  at  styre  Syd,  for  at  komme  ud  af  den  Bugt,  vi 
vare  komne  ind  i,  hvorefter  der  atter  styredes  SV.  Højt  Land 
var  i  Sigte  indtil  VNV.  Isens  Udseende  var  som  den  fore- 
gaaende  Dag. 

Den  8de  Juli.  Vedblev  paa  Coursen  SV.  Vejret  var 
smukt  og  klart  med  en  let  nordostlig  Luft,  men  Landet  var 
skjult  af  Diis.  Kl.  6V2  FM.  drejede  Iskanten  af  i  vestlig  Retning 
og  blev  fulgt  paa  vestlige  Courser  til  Kl.  IOV2  EM.,  da  der  igjen 
styredes  i  sydlig  Retning.  Kl.  12  Md.  var  Pladsen  67°  7'  N.  Br. 
og  29°  27'  V.  Lgd.  Iskanten,  der  hidindtil  havde  været  ganske 
ren,  var  paa  den  sidste-  Strækning  omgivet  af  løse  Skodser,  og 
om  Eftermiddagen  maatte  Coursen  forandres  betydelig,  for  at 
gaa  klar  af  en  Samling  svære ,  grundstødte  Isfjelde.  Det  nær- 
meste af  disse  havde  en  Højde  af  178  Fod  over  Havet  med  en 
Omkreds  af  omtrent  1100  Fod.  Nord  og  Syd  for  Isfjeldene 
loddedes  og  fandtes  henholdsvis  150  og  145  Favne,  saa  at  det 
maalte  Isfjeld  kun  behøver  at  have  havt  fem  Gange  sin  Højde 
under  Vandet  for  at  have  været  grundstødt.  Som  alt  nævnt, 
maatte  Coursen  forandres  Kl.  IOV4  EM.,  da  den  faste  Is  nu  laa 
N.  t.  O.  og  S.  t.  V.,  og,  da  der  samtidig  indfandt  sig  en  stærk 
Taage,  blev  der  med  mindsket  Fart  styret  SO. 

Den  9de  Juli.  Coursen  SO  fortsattes;  Kl.  4,  da  Taagen 
begyndte  at  lette,  blev  der  styret  Syd,  og  Kl.  6V2  FM.  fik  vi 
atter  Isen  i  Sigte,  hv.orefter  der  blev  holdt  paa  sydvestlige  Courser 
langs  denne  indtil  Kl.  IV2  EM.  Kl.  12  Md.  var  Pladsen  66°  3' 
N.  Br.  og  30°  58'  V.  Lgd.  Vejret  var  godt  med  Stille,  men  Diis 
og  enkelte  Taagebanker  over  Landet.  Kl.  IV2  veg  Isen  atter  i 
Nord,  men  fra  Vejret  observeredes  Is  vesterpaa,  saa  at  vi  kun 
havde  med  en  stor  Bugt  at  gjøre ,  i  hvilken  vi  traf  tre  norske 
Robbefangere.  Efterat  man  havde  havt  Samkvem  med  en  af  disse, 
blev  Coursen  sat  tværs  over  Bugten,  indtil  Iskanten  naaedes 
Kl.  8  EM.,  hvorpaa  der  blev  styret  Syd.  Om  Eftermiddagen 
havdes  Land    i  Sigte   fra  NNV.  til  VNV.      Iskanten  var  ligesom 

tidligere  uden  løs  Drivis,  men  selve  Flagerne  syntes  ikke  at 
danne  en  saa  compact  Masse,  da  der  flere  Steder  saaes  betyde- 
lige Revner. 

Den  10de  Juli.  Fortsatte  Coursen  Syd  indtil  Kl.  4  FM., 
da  der  blev  styret  VNV.  Fra  Kl.  5*  40m,  da  Landet  kom  i  Sigte, 
fulgtes  Iskanten  i  nordvestlig  Retning.  Vejret  var  smukt  og 
fuldstændig  klart  med  en  nordlig  Rramsejlskuling.  Ikke  paa 
hele  Touren  havde  Øjnene  spejdet  Horizonten  som  nu,  og  vi 
stevnede  lige  mod  det  Punkt,  hvor  Egede  havde  været  Kysten 
nærmest.  Landet  med  det  høje  Fjeld,  der  senere  fik  Skibets 
Navn,  stod  saa  skarpt,  at  man  næppe  skulde  tro,  at  man  var 
mere  end  et  Par  Mil  derfra,  og  for  hver  Time  der  gik,  vaagnede 
mere  og  mere  Haabet  om  at  skulle  sætte  Foden  i  Land  paa 
Grønlands  Østkyst.  Endnu  Kl.  12  Md.  paa  65°  55' N.  Br.  og 
33°  49'  V.  Lgd.  var  vort  Haab  usvækket,  men  faa  Minutter  efter 
varskoedes  fra  Vejret  Is  forude,  og  Kl.  1  vare  vi  ved  en  Isbarriere, 
der  forhindrede  al  videre  Fremtrængen  og  gjorde  en  Ende  paa 
alle  vore  Forhaabninger.  Vi  vare  komne  ind  i  en  Bugt  paa 
samme  Sted  og  sikkert  med  samme  Dimensioner  som  den, 
Egede  var  i  Bunden  af  den  18de  Maj  1787.  Det  Punkt,  hvor 
vi  vare  Kysten  nærmest,  var  paa  65°  55'  N.  Br.  og  34°  17'  V.  Lgd., 
Afstanden  var  da  omtrent  6  Mil.  Bugten  fulgtes  nøjagtig  rundt, 
hvorefter  der  blev  holdt  langs  Isen  SSV.  indtil  Kl.  7  EM.,  da  Pladsen 
var  65°  22'  N.  Br.  og  34°  14'  V.  Lgd.  Paa  Grund  af  Taage  blev 
holdt  ud  fra  Isen  indtil  Kl.  8,  da  vi  atter  søgte  ind  imod  den. 
Kl.  10  blev  Taagen  imidlertid  saa  tæt,  at  vi  nødtes  til  igjen  at 
holde  øster  efter  til  MN. 

Den  Ilte  Juli.  Fra  Midnat  styredes  Syd  indtil  Kl.  8  FM. 
Taagen  begyndte  paa  denne  Tid  at  lette,  og  Coursen  blev  sat 
vester  i  indtil  Kl.  11*20™  FM.,  da  Tykning  atter  tvang  os  øster 
ud;  fra  Middag  paa  65°  15'  N.  Br.  og  34°  12'  V.  Lgd.  holdes 
paany  vester  i  med  temmelig  stærk  Taage  indtil  Kl.  1*35™  EM.,' 
da  Iskanten    sees    klos    forude,    hvorpaa   Coursen    sættes    efter 

Snefjeldsjøklen ,  og  videre  Forsøg  opgives.  Vinden  var  østlig, 
friskende  fra  Midnat. 

Det  vil  fremgaa  af  ovenstaaende  Uddrag  af  Journalen,  at 
Kysten  har  været  i  Sigte  fra  65°  40'  til  70°  N.  Br.;  hele  denne 
Kyst  frembyder  det  vildeste  Skue,  man  kan  tænke  sig:  dybe 
Dale,  begrændsede  af  høje,  spidse  Bjerge,  og  alt  bedækket  af 
evig  Sne.  Landet  er  højest  bag  Blossevilles  Kyst  og  et  Stykke 
sønden  derfor,  hvorefter  det  bliver  lavere  for  igjen  at  hæve  sig 
hen  imod  den  Del,  hvortil  "Ingolfs  Fjeld«  hører.  Hvad  der 
særlig  maa  beklages,  er,  at  Diis  dækkede  Landet  Nord  for  Cap 
Dan,  saa  at  det  ikke  lykkedes  at  faa  idetmindste  en  Pejling  af 
denne  Pynt.  Paa  Grund  af  den  store  Afstand  saaes  ikke  Kyst- 
landet fra  67°  til  70°  N.  Br. ,  hvorimod  Kysten  ved  Ingolfs 
Fjeld  saaes  tydelig  den  10de  Juli  med  sine  stejle,  lodrette  Fjeld- 
vægge lige  ud  i  Havet.  Paa  en  Afstand  af  en  sex  Mil  var  det 
selvfølgelig  ikke  muligt  at  see  mange  Detailler,  men  Kløfter  og 
større  Dalstrøg  viste  sig  fri  for  Sne,  og  vi  troede  ogsaa  at 
kunne  skjelne  den  grønne  Farve,  der  skulde  tyde  paa  Vegetation. 

En  bred  Gletscher  Nord  for  Ingolfs  Fjeld  er  sikkert  den  fra 
Hansa's  Rejse  betegnede  «Laubes  Gletscher«. 

Fra  65°  45'  til  67°  10'  er  Kysten  bestemt  tilligemed  de  mest 
kjendelige,  bagved  liggende  Punkter,  hvoriblandt  Ingolfs  Fjeld, 
der  rager  højt  op  over  de  andre.  Hvor  Kystlinien  er  fuldt  op- 
trukket, staa  lodrette  Fjeldvægge  ud  mod  Havet;  hvor  den  er 
punkteret,  kunde  den  ikke  skjelnes  fra  den  tilstødende  Is1).  De 
herhen  hørende  Punkter  ere  følgende: 

en  høj  Top  paa  66°  57'  N.Br.  og  34°  5'  V.Lgd. 

-  66°44'     —  -    34°7'      — 

en  mindre  høj  Top     -  66°  20'     —  -    34°  52'    — 

en  høj  Top  (Ingolfs  F.)  -  66°  20'     —  -    35°10'    —   5532  F.  høj, 

en  mindre  høj  Top      -  65°  53'     —  -    35°  36'    — 


')  Som  Kaartet  viser,  falde  Hansa's  og  Ingolfs  Bestemmelser  af  Kysten  ikke 
sammen;  sidstnævntes  stemme  imidlertid  med  Graah's  nordligste  Punkt. 

Vest  for  Blossevilles  Kyst  ere  fire  meget  høje  Fjeldtoppe, 
de  højeste  paa  denne  Strækning,  men  mindre  skarpt  bestemte: 

1)  69°  1'  N.  Br.  og  26°  5'  V.  Lgd. 

2)  68°  56'     —      -  27°  45'     — 

3)  68°  31'     —       -  28°  35'     — 

4)  68°  40'     —      -  29°  12'     — 

At  det  ikke  er  lykkedes  at  bestemme  flere  Punkter,  skyldes 
dels  de  store  Afstande,  dels  den  hyppige  Diis  og  Taage  over 
Landet,  og  endelig  Vanskeligheden  ved  i  denne  Mangfoldighed 
af  Toppe  at  holde  fast  paa  en  enkelt.  En  anden  Ulempe  var 
den  svære  Løftning,  der  indtraadte  om  Aftenen  og  varede  til 
helt  op  paa  Formiddagen,  ja  undertiden  meget  længere.  Herved 
løftedes  Toppene  ofte  til  mere  end  deres  dobbelte  Højde  og 
gjentoges  hyppigt  ovenover  sig  selv,  saa  at  de  spidse  Fjelde 
forandredes  til  Timeglas,  og  Kysten  blev  fuldstændig  ukjendelig. 

Et  vidunderligt  Skue  frembød  denne  Kyst,  naar  Midnatssolen 
kastede  sit  magiske  Lys  hen  over  den  og  dens  indtil  tre  Gange 
deres  egen  Højde  løftede  Toppe.  Det  hele  mindede  ved  sin 
Farverigdom  om  alt  andet  end  den  evige  Sne;  man  vilde  snarere 
sige,  at  det  lignede  et  uhyre  Baal,  hvor  Toppene  vare  de 
flammende  Luer. 

I  meteorologisk  Henseende  vil  det  være  indlysende, 
at  man  ikke  kan  have  noget  Udbytte  af  et  saa  kort  Ophold  her 
som  Ingolfs;  en  schematisk  Fremstilling  af  Vindforholdene  vilde 
blive  fuldstændig  vildledende,  og  for  Temperatur-Iagttagelsernes 
Vedkommende  vilde  en  saadan  intet  Værd  have,  da  Skibet  flere 
Gange  er  gaaet  fra  den  varme  Strøm  ind  i  den  kolde  og  tilbage 
igjen.  Iagttagelserne  i  de  faa  Dage  have  bekræftet,  hvad  man 
vidste  fra  de  norske  Hvalfangeres  Journaler  om  de  nordlige  og 
østlige  Vindes  Fremhersken  og  det  hyppige  Vindstille  i  Sommer- 
maanederne,  ligesom  ogsaa  Taagens  Hyppighed  syntes  at  tiltage 
med   Afstanden   fra  Land.      Medens   vi  under  hele  vor  Sejlads 

langs  Isen  sjelden  kunde  see  mere  end  et  Par  Mil  østerefter  paa 
Grund  af  Taage  og  Diis,    tabte  vi  sjelden  Landet  helt  af  Sigte. 

Den  store  Forskjel  paa  den  arktiske  Vinter  og  Sommer 
gjælder  selvfølgelig  ogsaa  for  Danmarksstrædet  og  spiller  en 
betydelig  Rolle  ved  Isens  Optræden.  Havisen,  der  har  været 
iagttaget  fra  Ingolf,  bestod  den  6te  og  7de  Juli  af  umaadelige 
Isflager,  tilsyneladende  aldeles  compacte  og  uden  betydelige 
Ujævnheder,  hvorimod  den  fra  den  8de  syntes  noget  mere  ujævn, 
og  samtidig  saaes  større  og  mindre  Isfjelde,  saa  langt  Øjet 
naaede.  Selve  Isen  havde,  ligesom  i  Polarbassinet,  et  flere  Fods 
Snedække  og  en  Tykkelse,  der  vel  hyppigst  overskred  30  Fod. 
Iskanten,  langsmed  hvilken  Ingolf  har  sejlet,  svarede  ikke  til  det 
Udseende,  man  har  givet  den  i  tidligere  Beskrivelser,  hvor  den 
faste  Iskant  altid  har  været  omgivet  af  et  mere  eller  mindre 
bredt  Bælte  af  løse  Isskodser;  « Ingolf »>  har  iaar  sejlet  langs  en 
aldeles  ren  Iskant,  og  en  løs  Isskodse  paa  den  Bagbords  Side 
var  en  fuldstændig  Undtagelse.  Capitain  Carsten  Bruun  udtaler 
ligeledes,  at  Isen  iaar  var  mere  sammentrængt  end  sædvanlig. 
Grunden  hertil  er  vel  vanskelig  at  opgive,  men  for  en  Del  kan 
det  vel  tilskrives  den  Serie  af  østlige  Vinde,  der  iaar  hele  For- 
aaret  og  Sommeren  har  hersket  paa  Island.  Isskodser,  der 
blive  fejede  sammen  af  en  frisk  Kuling  og  ved  lav  Temperatur, 
danne  meget  hurtig  en  solid  Masse  ved  det  mellemliggende 
Vands  Frysning.  At  disse  umaadelige  Isflager  kun  tilsyneladende 
ere  jævne  og  compacte,  som  ovenfor  sagt,  kan  man  vel  nok 
antage;  thi  selv  betydelige  Ujævnheder  opfattes  jo  ikke  af  Øjet 
paa  større  Afstande,  hvortil  ogsaa  den  hvide  Farve  bidrager  sit, 
og  fra  Mærset  saaes  tidt  mørke  Striber,  der  antydede  aabent 
Vand. 

Een  Mærkelighed  kan  jeg  ikke  undlade  at  nævne,  nemlig, 
at  vi  paa  hele  den  Strækning,  vi  have  passeret,  ikke  saae  skruet 
Is.  det  vil  sige  Flager  skruede  op  over  hinanden.  Capitain 
Carsten  Bruun  udtaler  ligeledes,  idet  han  sammenligner  Baffins- 
bugtens  Is  med  Danmarksstrædets,  at  han  heller  aldrig  her  har 

seet  Flager  skruede  op  over  hinanden  som  hist.  Naar  man 
kjender  de  Ulykker,  der  ere  fremkalte  ved  Skruning  i  Danmarks- 
strædet,  naar  man  f.  Ex.  har  læst  Begivenheden  i  1777  eller 
Hausa1  s  Undergang,  spørger  man  sig  selv,  hvorledes  et  sligt 
Udseende,  som  det,  Isen  iaar  havde,  kan  forliges  med  disse 
Catastropher.  Svaret  bliver  vel  dobbelt;  for  det  første,  at  det 
kun  er  en  ringe  Del  af  Isen,  man  overseer  ved  at  sejle  langs 
med  den,  nemlig  den  yderste,  hvor  der  netop  er  mindst  Skruning, 
og  for  det  andet,  den  store  Forskjel  paa  den  arktiske  Sommer 
og  Vinter,  den  første  med  sit  gode  Vejr  og  meget  Stille,  den 
anden  med  sine  voldsomme  og  fremfor  alt  vedholdende  Storme. 
Hvad  Ismængden  angaar,  udtaler  Capitain  Carsten  Bruun, 
at  der  iaar  var  meget  mindre  Is  end  sædvanligt,  hvilket  yder- 
ligere bekræftes  ved,  at  der  slet  ikke  er  seet  Is  paa  Islands 
Nordkyst.  At  Ismængden  ogsaa  er  afhængig  af  Aarstiden,  følger 
vel  ligefrem  af,  at  Tilførselen  fra  Polarbassinet  ikke  er  lige  stor 
hele  Aaret;  men  derom  foreligger  der  ingen  Iagttagelser.  Som 
et  Bevis  paa,  hvor  forskjelligt  Isen  kan  optræde  i  det  samme 
Aar,  skal  jeg  kun  anføre,  at  vi  med  « Ingolf«  i  Begyndelsen  af 
Maj  fandt  temmelig  tæt  Drivis  5  Mil  fra  Cap  Stroumnæs,  medens 
den  i  Juli  var  over  22  Mil  derfra. 

•  Isen  langs  Grønlands  Østkyst  er  stadig  i  stærk  Drift  Syd- 
vest over,  som  selv  stærke  sydlige  Vinde  ikke  formaa  at  skifte, 
men  kun  at  standse.  Isens  Hastighed  her  angives  meget 
forskjellig,  og  er  selvfølgelig  ogsaa  afhængig  af  Vind  og  Vejr, 
Ebbe  og  Flod  o.s.v.,  men  kan  vist  sættes  til  gjennemsnitlig 
10  Kvartmil  i  Etmaalet.  Tæt  under  Østkysten  er  den  efter 
Graah's  Iagttagelser  højst  ubetydelig.  Scoresby  angiver 
Exempler  paa  denne  Strøms  Hastighed.  Mellem  73°  og  78°  JN.  Br. 
drev  et  Skib,  indesluttet  i  Isen,  med  vexlende  Vind  14  Rvartmil 
i  Etmaalet  mod  en  sydvestlig  Storm.  For  Danmarksstrædets 
Vedkommende  kunne  vi  faa  Oplysning  fra  den  ofte  omtalte 
Catastrophe  i  1777,  hvor  det  sidste  Skib,  der  blev  skruet  itu, 
maa,  indesluttet  i  Isen,  have  tilbagelagt  en  Distance  af  omtrent 

1300  Kvartmil  i  omtrent  108  Dage,  hvilket  giver  12  Kvartmil  i 
Etmaalet.  Den  Isflage,  der  bar  Hansa's  Besætning,  tilbagelagde 
972  Kvartmil  i  210  Dage,  hvilket  giver  en  Hastighed  af  41/! 
Kvartmil  i  Etmaalet;  denne  forholdsvis  ringe  Hastighed  maa 
hidrøre  fra,  at  Driften  fra  67°  JN.  Br.  og  sydefter  foregik  tæt  ved 
Kysten ,  hvor  Strømmen ,  som  ovenfor  nævnt,  kun  har  en  ringe 
Hastighed. 

Der  er  hermed  givet  en  Fremstilling  af  de  Kilder,  hvori  vi 
skulle  søge  Oplysning  om  Grønlands  Østkyst,  og  de  Forsøg,  der 
ere  gjorte,  for  at  naa  den  ad  Søvejen.  Man  vil  heraf  se  den 
store  Forskjel,  der  er  paa  de  tre  Partier,  hvori  jeg  har  inddelt 
og  beskrevet  Kysten  fra  60°  N.  Br.  og  nordefter.  Fra  60°  til 
65°  N.  Br.  findes  en  Kyststrækning,  som  det  ganske  vist  ikke 
endnu  er  lykkedes  at  naa  fra  Søen  af,  men  som  man  dog 
uhindret  af  Isen  har  kunnet  nærme  sig  indenfor  'en  Mils  Afstand 
paa  dens  sydlige  Del,  og  indenfor  to  og  en  halv  Mils  Afstand 
paa  dens  nordlige  Del,  og  fra  hvilken  sidste  man  har  seet 
aabent  Vand  næsten  helt  ind  til  Land.  Af  Kyststrækningen  fra 
66°  til  69°  N.  Br.  kjender  man  for  en  stor  Del  ikke  engang 
Beliggenheden;  Graah  naaede  ikke  til  den  ad  Landvejen,  og  fra 
Søen  synes  en  uigjennemtrængelig  Ismasse,  der  undertiden 
strækker  sig  helt  over  til  Island,  at  umuliggjøre  ethvert  Forsøg. 
Fra  69°  N.  Br.  og  nordefter  træffe  vi  en  Strækning,  der  ligeledes 
hele  Aaret  igjennem  er  belejret  af  et  Isbælte,  som  dog  ikke 
bestaar  af  mere  sammenpakket  Is,  end  at  det  flere  Gange,  ialt- 
fald  i  den  gode  Aarstid,  er  lykkedes  endog  Sejlskibe  uden  stort 
Besvær  at  trænge  igjennem  ind  til  Kysten ,  og  ved  selve  denne 
eller  i  det  mindste  i  dens  umiddelbare  Nærhed  synes  Farvandet 
ofte  at  være  fuldstændig  isfrit. 

Denne  Isens  Optræden  i  Danmarksstrædet  har  længe  været 
kjendt,  og  den  almindelige  Forklaring  deraf  er,  at  den  grøn- 
landske Østkyst  mellem  65°  og  69°  N.  Br.  skyder  sig 
et  Stykke  ud  i  østlig  Retning,  hvorved  Isen,  der  føres  Syd 
paa  langs  Kysten  af  den  langs  samme  sydgaaende  Strøm,  bliver 

viist  af  her.  Jeg  skal  ikke  benægte  Rigtigheden  af  denne  For- 
klaring, men  kun  tilføje,  at  ethvert  Bevis  herfor  mangler.  Man 
har  anført,  at  der  i  en  Beretning  fra  Capitainen  paa  Snauskibet 
«Jacobus»,  der  hørte  til  de  Skibe,  som,  indsluttede  i  Isen,  dreve 
ned  langs  Østkysten  i  1777,  siges,  at  han,  efter  paa  omtrent 
67°  30'  N.  Br.  at  have  faaet  sit  Skib  skruet  itu,  kom  ombord  i 
en  anden  Hvalfanger  og  her  fra  Toppen  samtidig  kunde  see  Island 
og  Grønland,  saa  at  disse  «næppe  kunde  være  mere  end  26  til 
28  Mil  fra  hinanden«1).  Trækker  man  en  Linie  i  den  omtalte 
Afstand  fra  Islands  nordvestlige  Fjorde,  vil  man  see,  at  Ingolfs 
Route  for  en  stor  Del  ligger  vesten  herfor,  saaledes  at  her 
passer  ikke  den  opgivne  Afstand  af  26  til  28  Mil;  og  at  den 
heller  ikke  passer  for  den  øvrige  Del,  vil  jeg  bevise  derved, 
at  vi  i  saa  Tilfælde  maatte  have  seet  Landet  meget  tydeligere 
fra  Ingolf,  end  vi  gjorde,  med  mindre  at  Landet  her  skulde 
være  et  mange  Mile  udskydende  fladt  Forland,  hvis  Kystlinie 
ikke  havde  været  til  at  skjelne  fra  den  samme  begrændsende  Is. 
Det  Land,  vi  saae  paa  denne  Brede,  var  meget  langt  borte. 

Der  er  alt  i  det  foregaaende  omtalt  Vanskeligheden  ved 
Afstandsgisninger  paa  disse  Breder  paa  Grund  af  den  store  Løft- 
ning, der  altid  finder  Sted  i  Nærheden  af  Horizonten.  Som 
Exempel  herpaa  kan  anføres,  at  Scoresby  nævner  et  Punkt 
paa  Grønlands  Østkyst,  som  han  saae  i  en  Afstand  af  35  Mil; 
for  at  kunne  sees  fra  det  100  Fod  høje  Mærs  i  denne  Afstand, 
maatte  det  have  været  12000  Fod  højt,  men  var  i  Virkeligheden 
kun  3500.  Det  er  ogsaa  bekjendt,  at  den  Del  af  Grønlands 
Østkyst,  der  blev  aflagt  af  Scoresby,  i  de  ældre  Kort  var  an- 
givet meget  for  østlig;  med  andre  Ord,  man  havde  ladet  sig 
skuffe  af  den  stærke  Løftning  og  gisset  Afstanden  meget  for  lille. 

Naar  jeg  ikke  har  kunnet  gaa  ind  paa  ovennævnte  Forklaring 
af  Isens  Optræden  i  Danmarksstrædet,  saa  er  det  dels  fordi 
jeg  ikke  finder  den  støttet  af  de  faktiske  Forhold,  dels  fordi  jeg 

mener,  at  efter  det  Kjendskab,  vi  fra  Ingolfs  Maalinger  have  til 
Dybdeforholdene  i  Danmarksstrædet,  kunne  vi  herfra  hente  en 
meget  mere  fyldestgjørende  Forklaring.  Ved  paa  Kaartet  at  be- 
tragte de  i  Danmarksstrædet  angivne  Dybder,  vil  man  se,  at 
der  tværs  over  Danmarksstrædet  ligger  en  Ryg  lig  den,  der 
forbinder  Færøerne  med  Island,  og,  om  ogsaa  flere  Lodskud 
ville  være  nødvendige  for  at  bestemme  dens  Grændser,  er  dens 
Tilstedeværelse  dog  godtgjort.  Paa  denne  Rygs  vestlige  Ende 
er  der  fundet  Dybder  paa  under  150  Favne  i  en  Afstand  fra 
den  supponerede  Kystlinie,  hvor  der  noget  nordligere  findes 
800  Favne. 

Isen,  der  træffes  langs  Grønlands  Østkyst,  bestaar  dels  af 
store  Isflager,  hvis  Tykkelse  formentlig  ikke  overstiger  30  Fod, 
dels  af  mægtige  Isfjelde;  for  at  disse  sidste  skulde  tage  Grunden 
paa  150  Favne,  behøve  de  kun  at  have  en  Højde  over  Vandet 
af  150  Fod,  en  Højde,  der  meget  hyppig  overskrides.  I  denne 
Isbjergenes  Stranding  eller  Grundstødning  paa  den 
ovennævnte  Ryg  søger  jeg  Forklaringen  til  Isens  Optræden 
i  Danmarksstrædet.  De  store  Isbjerge  komme  sejlende  ned 
langs  Grønlands  Østkyst,  tørne  mod  Ryggen  og  danne  Hin- 
dringer for  de  sydgaaende  Isflager;  nogle  af  disse  passere 
uhindret  igjennem,  medens  andre  stoppe  fuldstændig  Passagen. 
Derved  nødes  en  Del  af  de  efterfølgende,  der  tidt,  foruden  af 
Strømmen,  hjælpes  af  en  vestlig  Vind  til  først  at  søge  øster 
paa  og  derefter  igjen  syd  paa,  og  under  denne  deres  Rejse  til- 
dække de  ofte  hele  Danmarksstrædet  over  til  Cap  Nord.  De 
strandede  Isfjelde  formindskes  efterhaanden  foroven  ved  For- 
dampning i  Luften,  forneden  ved  det  varme  Bundvand;  den 
herskende  Nordostvind  driver  dem  af  Grunden,  og  frigjorte  sejle 
de  nu  syd  paa,  medførende  de  iMasser  af  flad  Is,  de  have  stoppet, 
medens  andre  Fjelde  komme  sejlende  fra  Nord  og  indtage  deres 
Plads. 

Denne  Opfattelse  bestyrkes  af  flere  Ting.  Vil  man  kaste  et 
Blik  paa  Kaartet,  seer  man  med  hvilken  Ensformighed  Isgrændserne 

fra  højst  forskjellige  Aar  optræde  i  Henseende  til  Beliggenheden, 
og  af  Egedes  Dagbog  oplyses  man  om,  at  Isflagerne  altid  løs- 
rives paa  samme  Maade,  saa  at  Skibene  stedse  søge  bort  i 
sydlig  og  østlig  Retning  for  nordfra  kommende  Is.  Hansa's 
Isflage  beskriver  en  Linie  uden  om  de  strandede  Isfjelde,  og 
dens  Besætning  seer  lige  saa  lidt  noget  Land  som  Ingolf,  før 
den  senere  var  blevet  ført  helt  vester  paa.  De  ofte  omtalte 
Skibe  drive  i  1777  i  god  Behold  i  Isen  syd  paa,  og  det  er  først, 
da  de  naa  den  67°  Bredeparallel,  hvor  de  dem  omgivende  Flager 
møde  Modstand  mod  Bevægelsen  syd  paa,  at  de  første  Skibe 
blive  skruede  itu.  Hvis  denne  omtalte  Optræden  af  Isen  skyldtes 
en  Fremspringen  af  Landet,  maatte  Isens  Drift  paa  det  Sted, 
der  efter  den  nu  udtalte  Opfattelse  skulde  ligge  sønden  for 
Ryggen,  være  Øst  og  Vest,  men  sligt  er  aldrig  iagttaget;  tvært- 
imod, da  Egede  18de  Maj  1787  er  inde  i  Isbugten,  maa  han 
flygte  ud,  <«thi  Isen  var  allerede  i  Drift  nordfra  igjen»>.  Heller 
ikke  kan  jeg  forstaa,  hvorledes  den  Ophobning  eller  Sammen- 
stuvning af  Is,  der  regelmæssig  finder  Sted  her,  skulde  frem- 
kaldes ved  Kystens  Fremspringer);  thi  den  Krog,  der  maatte 
findes  paa  dens  Nordside,  vilde  jo  snart  være  pakket  fuld  af  Is, 
Knækket  i  Kystlinien  udjævnet,  og  Polarstrømmen  uhindret  fort- 
sætte sin  Drift  med  Isen  langs  Kysten. 

Som  Kaartet  udviser,  er  der  med  større  og  mindre  Mellemrum 
taget  Lodskud  paa  Ingolfs  Route.  Bund  ar  ten,  der  blev  truffet 
fra  den  6te  til  den  Ilte  Juli,  var  en,  fortrinsvis  af  organiske 
Stoffer  bestaaende  Mudderslam  af  saa  lidt  Consistents,  at  Kuglen 
ikke  blev  frigjort  fra  det  anvendte  «Brookske»  Loddeapparat, 
saaledes  at  Forudsætningen  for  Anvendelsen  af  smækre  Liner 
manglede.  Dette  medførte  en  stadig  Frygt  for,  at  Linen  skulde 
springe,  og  en  deraf  følgende  sparsom  Anbringelse  af  Dybhavs- 
thermometre  paa  denne,  hvoraf  igjen  fulgte  mindre  fuldstændige 
Dybde-Temperaturbestemmelser  end  ønskeligt1).    En  Skrabning 

blev  foretaget  paa  67°  3'  N.  Br.  og  27°  8'  V.  Lgd.  paa  200  Favnes 
Dybde,  og  her  havde  vi  ogsaa  Ulemper  af  den  bløde  Bund. 
Skraberen  begravede  sig  dybt  i  Mudderet  og  virkede  fuldstændig 
som  et  Anker,  for  hvilket  Skibet  svajede  op,  saa  at  slet  ingen 
Bevægelse  henad  Bunden  fandt  Sted.  Vægten  af  den  med  Mudder 
fuldstændig  fyldte  Skraber  satte  ved  Indhivningen  alt  Godset 
paa  en  saa  farlig  Styrkeprøve,  at  Forsøget  ikke  gjentoges.  Ud- 
byttet af  Skrabningen,  bestemt  af  Dr.  Lutken,  var: 

En  Slangestjerne,  Ophiacantha  bidentata,  Retz.,  en  velbekjendt 
arktisk  Form  og  Dybvandsform ;  en  Søstjerne,  Solaster  hispidus, 
Stuxbg. ;  denne  Søstjerne  er  først  for  nylig  beskreven  af  Dr.  Stux- 
berg  fra  det  kariske  Hav  og  har  hidtil  været  ganske  ubekjendt; 
en  anden  lille  Søstjerne,  rimeligvis  en  Echinaster,  formodentlig 
ny;  en  lille  Stok  af  et  ottearmet  Koraldyr  af  Alcyonium- Gruppen: 
Ammothea  arctica\  to  amphipode  Krebsdyr  af  Anonyx-Slægten  ; 
en  Terebrutula  cranium\  to  ubekjendte  mindre  Havsvampe,  den 
ene  i  to  Exemplarer. 

Senere  lykkedes  det  med  en  paa  Lodlinen  hæftet  lille  Svaber 
at  opbringe  paa  65°  1'  N.  Br.  og  30°  27' V.  Lgd.  fra  960  Fv. 
Dybde  med  Sandbund:  to  Søæg,  den  saakaldte  større  Form  af 
Echinus  norvegicus,  D.  K.  (svarende  til  Ech.  rarispinus  og  de- 
pressus,  Sars),  der  vare  af  megen  Værd  for  det  zoologiske  Mu- 
sæum,  og  fem  Slangestjerner,  Ophiactis  abyssicola,  Sars,  en  sjelden 
Dybvandsform. 

Noget  rigt  Dyreliv  fandtes  ikke  ved  Iskanten  i  Danmarks- 
strædet,  og  følgende  Fugle  iagttoges  der: 

en  Del  Graamaager  {Larus  glaucw), 

nogle  enkelte  tretaaede  Maager  {Larus  tridactylus), 
—         —       Mallemukker  [Fulmarus  glacialis), 

en  enkelt  Struntjæger  (Stercorarius  parasiticus). 

Fiskefaunaen  have  vi  fra  Ingolf  slet  intet  Kjendskab  til; 
Capitain  Carsten  Bruun  beretter  at  have  seet  paa  Isen  Lev- 
ninger af  følgende  Fisk,  som  altsaa  Sælhunde  eller  Fugle  have 
fortæret  (Jer: 

[Indfisk  (Sebastes  jiorvegicus), 

Sej  [Meriangus  carbonarius), 

Stenbider  {Cyclopterus  lumpus). 

Ingen  Sælhunde  bleve  iagttagne  fra  Ingolf,  men  de  gulbrune 
Pletter  paa  Isflagernes  Sne  vidnede  mange  Steder  om  deres 
Nærværelse. 

Misvisningen  blev  i  Danmarksstrædet  fundet  jævnt  tiltagende 
vester  efter;  paa  det  vestligste  Punkt,  Ingolf  naaede,  bestemtes 
den  at  være  45V2°  vestlig;  her  er  selvfølgelig  kun  Tale  om  en 
Misvisningsbestemmelse  saa  nøjagtig,  som  den  lader  sig  udføre 
ombord  i  et  Jernskib ,  uden  særlig  Forsyning  af  dertil  hørende 
Instrumenter.  Den  svarer  imidlertid  til  den  af  den  anden  tydske 
Nordpolar-Expedition  for  Sabines  0  angivne  Misvisning,  45°  11' V., 
og,  anvendes  der  paa  den  af  Graah  i  1829  ved  « Vendom »>  be- 
stemte Misvisning,  543/4°V.,  en  aarlig  Aftagen  af  10',  skulde 
den  nu  der  være  46°  25',  hvilket  ligeledes  bekræfter  Rigtigheden 
af  den  i  «Ingolf»  observerede. 


En  fornyet  geologisk  og  archæologisk  Undersøgelse  af  Grøn- 
lands Østkyst  fra  Gap  Farvel  til  omtrent  66°. N.  Br.  har  i  den 
senere  Tid,  foruden  andre  Steder,  ogsaa  været  bragt  paa  Bane  i 
den  lovgivende  Forsamling.  Fraseet,  hvad  Opfattelse  man  har 
om  Muligheden  af  paa  denne  Kyst  at  skulle  kunne  finde  Op- 
lysninger om  de  Gamles  Østerbygd,  vil  vor  Tid  vel  ogsaa  fordre, 
at  man  ikke  i  saa  kort  Afstand  fra  et  af  Statens  Bilande,  hvor 
der  er  en  livlig  Trafik  af  Sejlskibe,  hvor  der  er  regulære  Damp- 
skibslinier,  og  hvor  der  er  aarligt  stationerede  Krigsskibe,  lader 
en  Kyst  ligge  saa  ubekjendt,  at  man  for  en  stor  Del  af  den  slet 
ikke  veed,  hvor  den  ligger. 

Spørger  man  om  Muligheden  for  at  kunne  naa  denne  Kyst 
fra  Søen  af,  ere  vel  Udsigterne  ikke  store,  men  de  nyere  Under- 
søgelser og  Oplysninger  have  dog,  forekommer  det  mi^  ligesom 

givet  Anvisning  paa  det  Sted,  hvor  et  eventuelt  Forsøg  kunde 
gjøres,  nemlig  mellem  65°  og  66°  N.  Br. 

Ved  at  betragte  Kaartet  seer  man,  hvorledes  Dåne  11, 
Løwenørn,  Egede  og  »Ingolf«  iaar  stadig  paa  dette  Sted 
ere  komne  Landet  nærmest,  sejlende  sønden  om  en  temmelig 
constant  i  Øst  og  Vest  liggende  Isgrændse.  Ganske  vist  har 
ingen  af  dem  naaet  Land  paa  Grund  af  den  langs  dette  altid 
trufne  Is,  men  dette  er  intet  Bevis  for,  at  denne  aldrig  skulde 
tilstede  Gjennemgang;  thi  man  maa  huske  paa,  hvor  kort  deres 
Ophold  ved  denne  Is  altid  har  været,  og  at  de,  paa  Grund  af 
deres  Skibes  Uskikkethed  til  at  optage  en  Kamp  med  Isen,  altid 
have  maattet  søge  tilsøs,  naar  en  tiltagende  Kuling  rev  Skodser 
løs  fra  den  tidt  omtalte  Isgrændse,  og  disse  dernæst  af  Strømmen 
førtes  ned  paa  dem.  Det  er  højst  rimeligt,  at  netop  ved  en 
saadan  Lejlighed  har  der  været  dannet  Gjennemgange  i  den 
langs  Kysten  liggende  Is.  Det  er  altsaa  i  Læ  af  den  Is- 
barriere,  der  dannes  ved  Isbjergenes  Stranding  paa  den  tværs 
over  Danmarksstrædet  liggende  Ryg,  at  Forsøget  skal  gjøres. 

Capitain  Carsten  Bruun  udtaler  som  sin  Erfaring  for 
iaar,  at  Omegnen  af  Cap  Dan  vilde  være  det  Sted,  hvor  en 
Landgang  maatte  forsøges  paa  Grund  af,  at  Isen  paa  dette  Sted 
forekommer  i  saa  ringe  Mængde  og  saa  spredt,  og  derme  Ud- 
talelse har  han  faaet  bekræftet  ved  en  anden  Capitains  toaarige 
Erfaring;  han  udtaler  endvidere  som  sin  Overbevisning,  <«at,  naar 
man  her  i  Juni  eller  Juli  med  Taalmodighed  vilde  afvente  den 
belejlige  Tid,  vilde  man  kunne  naa  Kysten  uden  at  røre  Is». 

At  denne  langs  Kysten  liggende  Is  nu  og  da  maa  frembyde 
Gjennemgange,  kan  ogsaa  sluttes  deraf,  at  den  ingenlunde  er 
constant  i  sin  Optræden.  Graah  beretter  fiere  Gange,  at  han 
seer  Havet  aabent  til  ganske  nær  Kysten,  ligesom  han  ogsaa 
anfører  at  have  seet  Isen  fjerne  sig  langt  fra  Land.  Egede 
beretter  ligeledes,  at  han  saae  aabent  Vand  bagved  den  Is,  der 
den  20de  August  1786  skille  ham  fra  Land. 

Skal  den  Opgave  løses  at  naa  den  ukjendte  Østkyst  ad 
Søvejen,  maa  dette  forsøges  med  et  Dampskib,  for  hvis  Ved- 
kommende det  ikke  saameget  kommer  an  paa  dets  Maskinkraft 
som  paa,  at  det  er  stærkt  nok  til  at  optage  en  Kamp  med 
Isen,  og  at  det  har  indenborde  Folk,  der  ere  kjendte  med 
Isnavigeringen. 

Kjøbenhavn,  December  1879. 


II. 
Forslå 


m 


en  fra  Søsiden  foretaget  Undersøgelse  af 

Grønlands  Østkyst 


af 
C.  O.  E.  Normann. 

Capitain  i  Flaaden. 


Um  faa  Lande  paa  den  nordlige  Del  af  vor  Klode  vide  vi  saa 
lidet  som  om  Grønlands  Østkyst.  Store  Strækninger,  der  aldrig 
ere  betraadte  af  Europæere,  vente  endnu  her  paa  at  blive  kaart- 
lagte,  medens  den  Del,  der  hidtil  er  bleven  undersøgt,  paa  en 
enkelt,  begrændset  Plet  nær,  maa  siges  kun  at  have  været  Gjen- 
stand  for  en  overfladisk  Undersøgelse,  indskrænket  til  Kystens 
yderste  Contourer,  og  ladende  de  utallige,  dybt  i  Landet  ind- 
skjærende  Fjorde  fuldstændig  upaaagtede.  Intet  Polarland  sønden- 
for  den  75de  Bredeparallel  er  os  saa  ukjendt  som  det;  ja  flere 
andre,  der  strække  sig  ud  over  den  80de  Bredegrad,  som  Spits- 
bergen  og  den  nordlige  Del  af  Parry-Archipelaget,  kjende  vi  langt 
nøjere,  og  dog  er  Øst-Grønland  det  af  samtlige  Polarlande,  som 
> ligger  Europa  nærmest  og  utvivlsomt  udøver  den  største  Ind- 
flydelse paa  dets  Klima,  idet  Afstanden  i  lige  Linie  er  under 
300  danske  Mil,  medens  dets  sydligste  Kyst  ligger  paa  Brede 
med  Norges  og  Sveriges  folkerigeste  Byer:  Bergen,  Christiania 
og  Stockholm. 

Grunden  til,  at  Landet,  trods  dette,  og  trods  de  uhyre 
Summer,  der  til  forskjellige  Tider,  men  navnlig  da  i  dette  Aar- 
hundrede,  ere  blevne  anvendte  paa  at  udvide  vort  Kjendskab  til 
Polarregionen,  endnu  henligger  saa  ukjendt  og  saa  upaaagtet, 
maa  nærmest  søges  i  den  store  Vanskelighed,  der  er  forbundet 
med  at  naa  Kysten,  og  den  liden  Udsigt,  denne  frembød  til  Løs- 
ningen af  de  store  Problemer,  som  særlig  have  ligget  for,  nemlig 
at  finde  en  Vej  til  den  modsatte  Halvkugle  eller  naa  Nordpolen. 

En  anden  Aarsag  er,  at  Grønland,  eller  i  det  mindste  den  sydligste 
og  nærmeste  Del  af  samme,  regnes  som  tilhørende  den  danske 
Krone,  hvorfor  Danmark  af  de  andre  Nationer  maatte 
betragtes  som  det  Land,  hvem  det  fremfor  alle  paa- 
hvilede at  løse  Spørg smaalet,  og  hvem  man  vilde  tilføje 
en  Fornærmelse  ved  at  paanøde  en  Hjælp,  som  ikke  var  begjært. 
At  man  her  til  en  Tid  har  havt  ligesom  en  Følelse  af  denne 
Forpligtelse,  fremgaar  bl.  A.  af,  at  den  eneste  Opdagelses- 
Fxpedition,  der  i  dette  Aarhundrede  er  udgaaet  fra  Danmark,  — 
den,  som,  ledet  af  Captain  W.  A.  Graah,  med  den  Opgave 
at  undersøge  Østgrønlands  Sydkyst,  strakte  sig  over  Aarene 
1828 — 31,  —  nærmest  var  dikteret  af  de  af  den  yngre  Scoresby 
i  1822  foretagne  Opmaalinger  af  Kysten  mellem  74°  og  70°  Br., 
hvortil  mulig  føjede  sig  en  Ængstelse  for,  at  disse  skulde  blive 
udvidede  Syd  efter,  og  Danmarks  Højhedsret  til  Landet  (der 
kun  ved  et  Tilfælde  var  bleven  reddet)  derved  skulde  fortabes. 
Beroliget  for  denne  Frygt  ved  Graah  s  Beretning  om  ikke  at 
have  truffet  Spor  af  de  gamle  Nordboere,  hvis  Østerbygd  man 
formodede  maatte  findes  paa  Landets  sydøstlige  Kyst,  og  ved 
hans  Meddelelse  om ,  at  Landet  kun  havde  en  saa  sparsom 
eskimoisk  Befolkning,  at  en  Handelsforbindelse  med  den,  ud- 
over den  alt  via  Gap  Farvel  bestaaende,  ikke  vilde  betale  sig, 
slog  man  sig  tiltaals  med  Bevidstheden  om  det  gjorte  Tilløb,  og, 
naar  bortsees  fra  de  Forsøg,  man  i  de  seneste  Aar  har  foretaget 
med  <>Fylla»  og  «Ingolf»  paa  at  bestemme  Kystlinien  eller  rettere 
Iskanten,  har  Øst-Grønland  fra  dansk  Side  i  de  sidste  50  Aar 
henligget,  om  muligt,  endmere  upaaagtet  end  nogensinde  tidligere. 

Betragte  vi  hele  Kysten  fra  G.  Farvel  og  Nord  efter  for  at 
undersøge,  hvor  meget  af  denne,  der  er  os  bekjendt,  bliver 
Besultatet: 

1)  Strækningen  mellem  Cap  Farvel  og  65V20  N.  Br. 
er  i  Aarene  1829  og  30  undersøgt  af  Graah  paa  hans  omtalte 
Expedition,  og  Kystens  Gontourer  ere  af  ham  blevne  kaartlagte. 
Men  trods  den  glimrende  Udholdenhed  og  det  Mod,  vor  berømte 

Landsmand  ved  dette  Arbejde  lagde  for  Dagen,  trods  hans  utrolige 
Flid  og  Selvopoffrelse ,  lykkedes  det  ham  kun  at  give  os  et 
Billede  af  selve  den  yderste  Kyst;  til  de  dybt  indskjærende 
Fjorde  formaaede  han  ikke  at  udstrække  sin  Virksomhed,  da 
han  stod  ganske  ene  om  hele  Arbejdet,  og,  naar  undtages 
Ekalumiut-  og  maaske  tildels  Auarket-Fjorden ,  kunne  samtlige 
Fjorde  paa  denne  Del  af  Østkysten  siges  at  trænge  til  en  for- 
nyet Undersøgelse. 

2)  Fra  Danebrogseen,  det  yderste  af  Graah  naaede 
Punkt  (c.  65V2°  N.Br.),  og  lige  til  Cap  Brewster,  Nord 
for  7  0°  Br.,  er  Østkysten  af  Grønland,  saavidt  bekjendt,  aldrig 
bleven  betraadt  af  nogen  Europæer.  Det  er  en  Kyststrækning, 
som,  bortseet  fra  alle  Indskjæringer  og  Fjorde,  med  andre  Ord 
i  lige  Linie,  indtager  ikke  mindre  end  120  danske  Mil,  og  som 
tilmed  er  den  Del  af  Landet,  der  ligger  Europa  nærmest.  Kun 
ganske  enkelte  Punkter  paa  denne  udstrakte  Kyst  ere  blevne 
tilnærmelsesvis  bestemte  fra  Søen,  men  til  den  større  Del  af 
den  hele  Strækning  have  vi  ikke  stort  mere  Kjendskab  end  til 
Landene  umiddelbart  ved  Nordpolen,  og  dog  er  Middelafstanden 
fra  denne  Del  til  vort  nordlige  Biland  Island  ikke  større  end 
nogle  og  fyrretyve  Mil,  medens  den  paa  sine  Steder  endog 
svinder  ind  til  ikke  meget  over  30,  saa  at  vore  nordiske  For- 
fædres Udsagn  om,  at  de,  naar  de  befandt  sig  midt  paa  Havet, 
samtidig  kunde  see  begge  Lande  —  Jøkelen  paa  Blaasærk  og 
Jøkelen  paa  Hvidsærk  —  saalangt  fra  er  usandsynligt,  at  det 
maaske  en  Dag  vil  bekræfte  sig  (forsaavidt  det  da  ikke  alt  er 
bekræftet  ved  Udsagn  fra  de  forliste  Hvalfangere  i  1777),  om 
end  for  et  noget  andet  Parti  af  Island  end  det,  man  hidtil 
udelukkende  har  havt  Opmærksomheden  rettet  imod. 

3)  For  vort  Kjendskab  til  Kyststrækningen  mellem  70° 
og  7  2V2°  N.  Br.  ere  vi  udelukkende  den  bekjendte  engelske 
Hvalfanger  Wil.  Scoresby  den  Yngre  Tak  skyldige;  thi  ene 
ham  maa  det  tilskrives,  at  ikke  ogsaa  denne  Strækning  antydes 
af  en  blank  Plet  i  Kaartene.     Naar  man   imidlertid   erindrer,   at 

Scoresby  havde  andre  Maal  at  forfølge  end  at  aflægge  Grøn- 
lands  Østkyst,  som  han  kun  kunde  skjænke  en  underordnet 
opmærksomhed,  at  hans  Ophold  under  den  netop  her  meget 
indskaarne  Kyst  var  indskrænket  til  omtrent  en  Maaned,  og  at 
han  kun  enkelte  Gange,  og  hver  Gang  kun  for  nogle  Timer, 
fik  Lejlighed  til  at  sætte  Fod  paa  det  opdagede  Land,  vil  man 
kunne  forstaa,  at  der  ogsaa  for  denne  Kyststræknings  Ved- 
kommende er  saare,  saare  meget,  der  endnu  kan  trænge  til  at 
blive  undersøgt. 

4)  Det  næste  Afsnit  af  den  grønlandske  Østkyst, 
mellem  den72de  ogden75de  Bredeparallel,  er  utvivlsomt 
den  Del  af  hele  Strækningen,  som  maa  siges  at  være  nøjagtigst 
undersøgt.  Den  er  kaartlagt  af  Scoresby  (1822),  Sabine  og 
Clavering  (1823)  og  var  i  1869—70  Gjenstand  for  den  2den 
tydske  Nordpols- Expeditions  omhyggelige  Efterforskning.  Enkelte 
af  de  dybe  Fjorde,  som  Havet  indskjærer,  bleve  tildels  under- 
søgte, og,  om  end  ogsaa  her  endnu  noget  staaer  tilbage,  kan 
dog  denne  Strækning,  og  den  umiddelbart  Nord  for  samme, 
indtil  77°  N.  Br.  beliggende,  der  ligeledes  bestemtes  af  Tyd- 
skerne, siges  at  være  saaledes  behandlet,  at  man  foreløbig  maa 
kunne  slaa  sig  tiltaals  dermed.  Hvad  derimod  angaar  Kysten 
længere  mod  Nord,  da  er  vort  Kjendskab  til  den  lig  Nul.  Hvor 
langt  den  strækker  sig,  om  Grønland  fortsættes  over  Nordpolen 
eller  afsluttes  Øst  for  det  af  Englænderne  under  Nares  (1876) 
opdagede  C.  Britannia,  er  ubekjendt.  Kun  under  78V2°  N.  Br. 
findes  for  Østkystens  Vedkommende  endnu  et  enkelt  antydet 
Punkt.     Det  er:    «'t  land  opgedaen  van  Lambert  Anno  1670». 

At  der  saavel  fra  dansk  som  fra  fremmed  Side  er  gjort 
saa  lidt  for  at  faa  navnlig  den  sydlige  og  mellemste  Del  af  den 
østgrønlandske  Kyststrækning  bestemt,  maa,  som  alt  berørt,  for 
den  væsentligste  Del  tilskrives  Isforholdene,  der  sikkert  faa 
Steder  paa  Jorden  frembyde  større  Vanskeligheder  for  Sejlladsen 
at  overvinde.  Som  en  uhyre  mægtig  Flod  strømme  det  egent- 
lige Polarhavs  frosne  Masser  langs   denne   Kyst   Syd  efter,    og 

ved  den  er  det  hovedsagelig,  at  det  Overmaal  af  Is,  der  er 
produceret  i  Polarbassinet,  udtømmes  og  føres  til  mildere  Egne 
for  at  opløses;  thi  mod  det  ere  de  andre  Udløb  fra  det  store 
nordlige  Bækken,  Beringsstrædet  og  Baffinsbugten,  for  næsten 
intet  at  regne.  Ved.  sit  Udspring  fra  Polarbassinet  opfylder 
Strømmen  hele  Havet  mellem  Grønland  og  NV.  Spitsbergen; 
men,  efterhaanden,  som  [Masserne  komme  Syd  efter,  tære  Vind, 
Varme,  Sø  og  Strøm  paa  dem  og  reducere  deres  Volumen  i 
betydelig  Grad.  Ismasserne ,  der  endnu  i  Sommermaanederne 
under  Spitsbergen  optage  et  Bælte  af  60 — 70  danske  Mil  i  Brede, 
ere  tværs  af  Island  som  oftest  svundne  ind  til  under  det  halve, 
og,  naar  de  naa  Gap  Farvel,  vil  der  i  Reglen  næppe  være  en 
Rest  tilbage  paa  10-20  Mil,  men  ofte  endog  kun  paa  4  a  5 
Mils  Brede. 

Ikke  alene  som  Følge  af  Vejr  og  Vind,  men  ogsaa  paa 
Grund  af  Aarstiderne,  er  der  selvfølgelig  betydelig  Forskjel 
paa  Isens  Mægtig  hed  og  Iskantens  Beliggenhed,  og 
der  kan  indtræde  gunstige  og  ugunstige  Isaar.  Stadig  ere 
imidlertid  Ismasserne,  bortseet  fra  Vindforholdene,  de  samme 
Bevægelseslove,  der  føre  dem  mod  Syden,  underkastede,  og  man 
vil  næppe  tage  meget  Fejl,  naar  man  anslaar  den  Hastighed, 
hvormed  de  styre  afsted  i  denne  Retning  som  Følge  af  Strømmen, 
til  en  gjennemsnitlig  daglig  Distance  af  8—12  Kvartmil  paa  en 
SV. lig  eller  SV.  t.  S. lig  Cours.  Hastigheden  synes  mindst  om 
Sommeren  og  længst  nordpaa;  den  tiltager  mod  Efteraaret  og 
efterhaanden  som  Ismasserne  nærme  sig  Islands  Kyst.  Den 
er  større  for  Yderkanten  af  Isen  end  for  Midten  og  for  den 
Del,  som  er  Grønland  nærmest;  men  Bevægelsen  synes  aldrig 
ganske  at  ophøre  under  Landets  Østkyst,  med  mindre  at  Isen 
standses  ved  at  tage  Grund,  komme  ind  i  Kyst-Idvandet  eller 
ved  at  fryse  fast  til  Landkanten.  Der  er  vel  en  Tid  —  fra 
Oktober  til  Februar  —  paa  hvilken  Isen  ikke  gaar  rundt  om 
Cap  Farvel,  hvad  der  kunde  friste  til  den  Antagelse,  at  Isen 
under  Østlandet  en  Tid   standsede   i   sin  Bevægelse,    men   dette 

stadfæstes  ikke  af  Erfaringen.  De  Skibe,  der  have  været  saa 
uheldige  at  komme  fast  i  Isen  Øst  for  Grønland,  have  fortsat 
deres  Drift  med  denne,  hvadenten  det  var  Sommer,  seent 
Efteraar,  ja  selv  Vinter  uden  væsenlig  Forskjel.  Besætningen 
fra  «Hansa»,  der  den  19de  Oktober  1869  knustes  i  Isen  under 
70°52'N.  Br.,  befandt  sig  saaledes  med  denne  den  6te  Mai  1870 
paa  61°  Br.  i  Nærheden  af  Cap  Farvel. 

Det  kunde  synes  naturligt  med  det  Maal  for  Øje  at  arbejde 
et  Skib  ind  til  den  grønlandske  Østkyst,  naar  der  tilføjedes 
t'ligemeget  hvor«,  at  man  da  valgte  den  sydligere  Del  af 
denne  til  Angrebsfelt;  thi  baade  er  Klimaet  mildere,  Kystfjordene 
her  af  den  Grund  tidligere  tilgjængelige,  og,  hvad  der  navnlig 
falder  i  Øjnene,  Isbæltet  betydelig  smallere  end  længere  Nord 
paa.  Man  havde  her  endvidere  Island  at  falde  tilbage  paa  baade 
for  at  forsyne  sig  og  for  at  reparere,  om  der  mulig  skulde  til- 
støde Skibet  noget,  saa  at  man  foreløbig  maatte  opgive  Frem- 
trængningsforsøgene;  her  var  man  ogsaa  nærmest  ved  den  antagne 
Østerbygd,  Maalet  for  saamegen  Søgen,  og  her,  kunde  man  an- 
tage, var  det  Punkt,  mod  hvilket  de  gamle  Nordboere  satte  Cours, 
naar  de  agtede  sig  til  Landet.  Hvad  Under  derfor,  at  alle  tid- 
ligere Forsøg  rettedes  mod  denne  Del  af  Kysten,  og  at  endnu 
mange  mene  her  at  have  det  rette  Angrebspunkt.  — 

Resultaterne  af  en  Bække  Forsøg  have  imidlertid  godtgjort, 
at  Grønlands  Østkyst  paa  Strækningen  Syd  for  den  70de  Brede- 
grad er  saa  langt  fra  at  være  let  tilgjængelig,  at  endnu  Ingen, 
saa  vidt  vides,  nogensinde  har  iværksat  en  Landing 
paa  denne.  David  Danell  synes  at  have  været  den,  som 
har  været  Landet  nærmest,  idet  han,  saafremt  « Udtoget  af 
Christian  Lunds  Indberetning  til  Kong  Frederik  d.  III.« 
staaer  til  troende,  d.  6te  Juni  1652  under  64° 50'  N.  B.  kom 
nogle  Øer  under  Kysten  paa  l  Kvartmil  nær.  Det  følgende 
Aar  var  han  langtfra  saa  heldig.  Lieutenant  Richard' s  Forsøg 
med   Galiothen   "Vest  Vlieland»  i   1729  mislykkedes,    uden  at  vi 

vide,  hvor  nær  han  kom  Kysten.  Løvven  ørn  fik  i  1786  med 
Skibet  «Grev  Ernst  Schimmelmann'>  kim  netop  Landet,  i  Sigte, 
og  Egede  med  «den  nye  Prøve«  kom  samme  Aar  (20.  Aug.), 
da  han  var  heldigst,  ikke  Kysten  nærmere  end  2V2  Mil,  medens 
han  det  følgende  Aar  med  det  samme  Skib  og  « Hvidfisken" 
maatte  nøjes  med  at  iagttage  den  i  6  a  8  Mils  Afstand,  skjøndt  han 
forsøgte  Fremtrængen  fra  1ste  April  til  1ste  Oktober  og  hverken 
lod  det  mangle  paa  Udholdenhed  eller  Mod.  Jules  de  Blosse- 
ville  fandt  med  alle  ombord  i  <-la  Lilloise»  rimeligvis  sin  Grav 
mellem  Isen  under  denne  Del  af  Kysten  i  August  1833,  medens 
de  Forsøg,  som  anstilledes  de  følgende  Aar  med  Corvetten  <«la 
Recherche«,  for  mulig  at  opsøge  ham,  vare  af  den  Natur,  at  de 
ikke  bidroge  til  at  skaffe  nogensomhelst  Oplysning  om  Øst- 
Grønland.  I  Juli  1860  lykkedes  det  ikke  Sir  Leopold  Mc 
Clintock  med  «BulIdog»  at  komme  Cap  Walløe  nærmere  end 
6  danske  Mil,  og  Allen  Young,  med  den  stærke,  isbyggede 
«Fox»,  kunde  samme  Aar  i  September  ikke  komme  Cap  Bille 
paa  tættere  Hold  end  2V2  danske  Mil.  Ganske  vist  siger  Oberst 
Taglione  Sh  af  frier,  at  han  i  Oktober  1859  med  Sejlskibet 
«Wyman»  har  været  i  Mundingen  af  Lindenow's  Fjorden  uden  at 
træffe  Spor  af  Is;  men,  bortseet  fra  denne  Fjords  Beliggenhed 
umiddelbart  Nord  for  Cap  Farvel,  turde  denne  Udtalelse  dog  være 
temmelig  tvivlsom,  eftersom  der  ikke  foretoges  nogen  Landing, 
og  mulig  af  samme  Værdi  som  Oberstens  Udsagn  om,  at  han 
paa  Syd-Grønland  ikke  havde  fundet  saa  megen  Sne,  at  man 
deraf  kunde  trykke  en  Snebold. 

Mere  paalidelige  ere  Efterretningerne  om  de  private  engelske 
Forsøg  i  de  paafølgende  Aar.  Uagtet  Dampen  var  tagen  til 
Hjælp,  og  et  til  Isfart  stærkere  Skib  ingensinde  svømmede  paa 
Vandet  end  <«Erik  Raude«,  ødslede  Anthony  Gibbs  &  Sons  i 
1865  dog  store  Summer  til  ingen  Nytte  i  Danmarksstrædet;  thi 
trods  al  anvendt  Dygtighed  og  Mod,  trods  de  med  Isnavigeringen 
mest  erfarne  Førere,  formaaede  man  lige  saa  lidt  dette  Aar  som 


i  1863,  da  man  anstillede  lignende  Forsøg  med  to  alminde- 
lige Jerndampere  ■Carolina«  og  « Baron  Ilambro»,  at  naa  den 
østgrønlandske  Kyst  og  landsætte  Taylers  Expedition,  der  havde 
den  danske  Regerings  Concession  til  at  handle  med  Øst- 
lændingerne.  Til  Slutning  skal  kun  erindres,  at  «« Ingolf«,  der 
i  1879  bestemte  enkelte  Punkter  af  Landet  mellem  69°  og 
66°  N.  Br.,  havde  et  6  Mil  bredt,  fuldstændig  tæt  Isbælte  mellem 
sig  og  Landet,  da  den  var  Kysten  nærmest. 

Vende  vi  os  til  den  Nord  for  den  70de  Bredeparallel 
liggende  Del  af  den  østgrønlandske  Kyst,  finde  vi  For- 
holdene her  af  følgende  Natur.  Allerede  Henry  Hudson 
havde  1607  paa  sin  første  Rejse  Landet  i  Sigte  mellem  70°  og 
73°,  og  hans  »Cape  Hold  with  Hope»  maa  utvivlsomt  søges  her. 
Senere  gjæstede  hollandske  Hvalfangere  Landet  eller  kom  det 
idetmindste  forholdsvis  nær,  som  man  kan  see  alt  af  Ger  rit 
van  Keulens  ældre  Kaart,  hvor  man  træffer  «'t  land  van 
Broer  Ruys  opgedaen  Anno  1 655 »>  (under  73V2°  N.  Br.),  «'t 
bay  van  Gale  Hamkes  opgedaen  Anno  1654«  (74 V20  N.  Br.), 
«'t  land  van  Edam  opgedaen  1655»  (77°  N.  Br.)  og  endelig  det 
omtalte  <«land  van  Lambert  opgedaen  1670«  (78V2N.Br.).  I 
forrige  Aarhundrede  (1761)  vides  en  dansk  Hvalfanger,  den 
senere  Raadmand  i  Boldixum  paa  Østerland-Føhr,  Volquart 
Bohn,  med  et  tydsk  eller  hollandsk  Skib  at  være  trængt  ind  i 
en  af  Grønlands  dybe  Fjorde  omtrent  paa  disse  Højder  (rimeligvis 
den  nu  efter  Scoresby  benævnte;  thi  Bohn  antyder  Breden 
70°  40',  hvad  der  falder  nærmest  sammen  med  denne  Fjords, 
hvis  Munding  ligger'  under  70°  20'  til  70°  25'),  og  at  have  Landet 
i  Sigte  i  dette  Nabolag  var  ikke  nogen  ualmindelig  Begivenhed 
for  de  talrige  Hvalfangere,  der  gjæstede  Nordhavet;  de  havde 
imidlertid  ikke  nogen  Interesse  af  at  trænge  frem  til  Kysten. 
Scoresby  den  Yngre  er  den  første,  om  hvem  vi  vide  med 
Bestemthed,  at  han  her  har  berørt  Landjorden.  I  Begyndelsen 
af  Juli  1822  trængte  han,  tillige  med  flere  andre  engelske  Hval- 
fangere, igjennem  Isen  ind  til  Kysten,  som  han  alt  i  Juni  havde 

havt  i  Sigte,  og  i  Dagene  mellem  24de  Juli  og  Ilte  August 
landede  han  paa  4  forskjellige  Punkter  mellem  70°12'  og  72°10/, 
hvorved  det  lykkedes  ham,  som  alt  berørt,  saa  nogenlunde 
at  kaartlægge  denne  Strækning  og  give  et  Rids  af  den  saavel 
N.  som  S.  derfor  beliggende  Kyst  mellem  691/2°  og  74°  N.  Br. 
Ligesom  Scoresby  med  <«Baffin»,  fandt  Sabine  og  Clavering, 
der  det  følgende  Aar  ombord  i  « Griper »  gjæstede  Landet  noget 
nordligere  (73°— 75°  N.  Br.),  med  det  Maal  for  Øje  at  anstille 
magnetiske  Observationer,  ingen  større  Vanskelighed  ved  at 
trænge  gjennem  det  Kysten  omgivende,  udstrakte  Isbælte,  og 
indenfor  dette  traf  de  et  forholdsvis  rent  Landvand,  der  tillod 
dem  at  bevæge  sig  med  forholdsvis  Frihed.  «Griper»  laa  i 
længere  Tid  tilankers  under  Sabine-Øen  (74V2°  N.  Br.)  og  op- 
holdt sig  i  det  hele  over  5  Uger  under  Kysten,  fra  hvilken  den 
paa  een  Dag  —  omtrent  under  72°  N.  Br.  —  slap  lige  tilsøs. 
I  Trediverne  vides  idetmindste  den  tydske  Hvalfanger- Capitain 
Haake  at  have  naaet  Land  under  denne  Kyst  (i  Juli  1831 
under  74°  N.  Br.),  og  i  1869  blev  den  Basis  for  Capt.  Koldeweys 
Forsøg  paa  Fremtrængen  til  høj  nordlig  Brede  med  Damperen 
«Germania»,  et  Forsøg,  der  ikke  kronedes  med  forønsket  Held, 
men  som  vi  kunne  takke  for  den  overvejende  Del  af  vort  Kjend- 
skab  til  Landet  mellem  75°  og  77°  Br.  og  for  Opdagelsen  af 
den  lange,  dybe  Frantz  Josephs  Fjord.  Den  skotske  Hvalfanger, 
Capitain  David  Gray,  der  alt  i  1868  (Slutningen  af  Juli)  havde 
været  inde  i  Scotts  fnlet  (73° 30'  N.  Br.),  har  senere  i  Aarene 
1874—76  med  sin  Damper  «Eclipse»  gjentagne  Gange  besøgt 
Farvandene  umiddelbart  under  denne  Del  af  Kysten,  og,  ihvorvel 
han  ikke  har  landet,  mener  han  dog  (og  han  er  en  Autoritet, 
hvis  Ord  ikke  kunne  drages  i  Tvivl),  at,  havde  han  havt  dette 
til  Hensigt,  vilde  det  næppe  have  frembudt  større  Vanskeligheder. 
Af  Expeditioner,  udrustede  med  det  Maal  at  naa  Grønlands  Kyst 
paa  disse  Breder,  vides  to  at  være  mislykkede,  nemlig  Kolde- 
weys Forsøg  i  1868  med  Jagten  « Grønland«  (1ste  tydske  Nord- 
pols Expedition),    der   ikke   formaaede   at  trænge  gjennem  Isen, 

og  Capitain  Hegemanns  Forsøg  paa  at  bringe  det  til  «Ger- 
mania«  i  1869  anskaffede  Kulskib,  Sejlskonnerten  «llansa»,  til 
den  østgrønlandske  Kyst,  hvilket  havde  Skibets  Undergang  og 
Mandskabets  Drift  paa  en  Isflage  til  Cap  Farvel  tilfølge.  Begge 
de  omtalte  Skibe  vare  imidlertid  saa  svagt  byggede,  at  de  aldrig 
burde  have  vovet  sig  ind  i  Isen. 

Grunden  til,  at  Kysten  mellem  70°  og  75°  er  saa  meget 
lettere  at  nærme  sig  end  saavel  den  nordligere  som  sydligere, 
udleder  jeg  af  følgende  Aarsager : 

1)  Isen  har  her  mere  Plads  at  udbrede  sig  paa  end 
saavel  Norden-  som  Søndenfor.  Paa  førstnævnte  Sted  ind- 
presses den  mellem  Grønland  og  Spitsbergen,  paa  det  sidst- 
nævnte mellem  Grønland  og  Island. 

2)  Golfsstrømmen  løber  mellem  70°  og  75°  parallel  med 
Polarstrømmen.  Dette  er  ikke  Tilfælde  længer  Nord  paa,  idet 
de  to  Strømme  i  Spitsbergens  Nabolag  mødes  under 
en  temmelig  betydelig  Vinkel,  der  nødvendigvis  maa 
bevirke  en  Sammenstuvning  af  Ismasserne  i  den  sidste. 
1  Danmarksstrædet  finder  rimeligvis  et  lignende  Forhold  Sted. 
Det  er  bekjendt,  at  en  Gren  af  en  æqvatorial  Strøm  skjærer 
sig  Syd  fra  op  mellem  Island  og  Grønland,  og  at  en  Del  af 
denne  echapperer  Nord  og  Øst  om  førstnævnte  0  (Irmingers 
Strøm).  Men  den  kan  ikke  gjøre  dette  uden  først  at  have 
maattet  udøve  et  Sidetryk  paa  Polarstrømmen,  med  andre  Ord 
sammenstuvet  denne  mod  den  grønlandske  Kyst,  thi  ogsaa  her 
mødes  de  to  Strømme  under  en  større  Vinkel.  Jeg  troer 
imidlertid  ikke,  at  hele  den  varme  Strøm  bøjes  i  østlig  Retning; 
thi  betydelig  Vest  for  Island  har  jeg,  mellem  59°  og  61°  N.  Br., 
paa  flere  Rejser  til  Grønland  iagttaget  en  vestsættende,  varm 
Strøm.  Har  jeg  ikke  skuffet  mig  i  saa  Henseende,  vil  denne 
Strøm  kunne  forklare,  hvorfor  Isen  ogsaa  søndenfor  Indsnævringen 
i  Danmarksstrædet  presses  saa  haardt  mod  den  grønlandske  Kyst, 
at  end  ikke  vestlige  Storme  formaa  at  aabne  den. 

3)  Jordens  Rotationsbevægelse  presser  Strømmen, 

altsaa  ogsaa  Isen,   stærkere  mod  Vest,   det  vil  in  casu  sige 
mod  Land,  jo  mere  man  kommer  Syd  efter. 

4)  Ifølge  Scoresby  ere  sydvest-,  vest-  og  nordvest- 
lige Vinde  fremherskende  for  Sommermaanederne  i 
Polarhavet  mellem  70°  og  79°  Br.  Disse  maa  bidrage  til 
at  sætte  Isen  fra  Land  paa  den  omtalte  Strækning.  I  Danmarks- 
strædet  synes  østlige  og  nordøstlige  Vinde  at  være  de  raadende 
paa  samme  Aarstid. 

5)  Mellen  70°  og  75°  N.  Br.  ligge  paa  Grønlands  Østkyst 
de  store,  dybe  Fjorde:  Scoresbys  Sund  med  Halls  Fjord  og 
Hurry  Sund,  Davys  Sund,  Flemming  Fjord,  Frantz  Joseph  Fjord, 
Ardencaple  Inlet  o.  s.  v.  Den  ud  af  disse  løbende  Strøm, 
der  ikke  kan  være  ringe  i  Sommermaanederne,  naar  Snemasserne 
smelte,  maa  bidrage  til  at  sætte  Isen  fra  Land,  skabe  et 
Kystvand  og  lette  Besejlingen.  For  den  sydlige  Kysts  Ved- 
kommende gives  der,  saavidt  os  bekjendt,  ingen  Fjorde,  der 
kunne  maale  sig  med  disse. 

6)  Isen  er  større,  det  vil  sige  mere  ubrudt,  jo  længere 
man  kommer  Nord  paa;  der  bliver  derved  paa  en  Maade  mere 
Plads  til  at  bevæge  sig  mellem  Flagerne,  end  naar  disse  ere 
sønderdelte.  Endvidere  synes  Is  fjeldene,  der  hæmme  Stor- 
isen i  dens  regelmæssige  Vandring  og  ofte  have  fremkaldt 
Skibes  Forlis  ved  deres  fra  den  .afvigende  Bevægelser,  at  op- 
træde i  langt  mindre  Antal  Nord  for  den  72de  og  73de 
Bredegrad,  end  længer  Syd  paa.  Deres  Hjem  paa  Grønlands 
Østkyst  synes  hovedsagelig  at  ligge  søndenfor  den  70de  Brede- 
parallel. 

Spørges  der  altsaa:  paa  hvilket  Punk!  af  Grønlands 
Østkyst  vil  en  Landing  lettest  kunne  iværksættes,  da 
vil  den,  som  er  fortrolig  med  Naturforholdene  under  dette  Land, 
kun  kunne  give  eet  Svar,  og  det  er  det,  som  fremkommer  ved 
en  Sammenstilling  af  Resultaterne  af  de  talrige  Forsøg,  nemlig, 
at  det  er  rimeligt,  at  det  vil  lykkes  at  trænge  gjennem 
Isen  ind  til  Land  Nord  for  7  0°  Brede,  eller  maaske  rettere 

mellem  72°  og  74°  Br.,  men  at  det  er  meget  problematisk,  om 
det  lader  sig  iværksætte  andetsteds. 

Selvfølgelig  kunde  det  ikke  falde  Nogen  ind,  hvis  Formaalet 
med  en  Expedition  til  Øst-Grønland  kun  var  at  undersøge  dettes 
sydligste  Kyst,  da  at  foreslaa  en  Fremtrængen  med  Skib  til 
Landet  under  70 — 74°  N.  Br.  med  derpaa  følgende  Expedition 
langs  Landet  til  dettes  sydlige  Del.  En  Opgave  som  den  an- 
givne vilde  løses  langt  lettere,  bedre  og  i  alle  Tilfælde  langt 
billigere  ved  at  udruste  Konebaade  i  Julianehaabs  Distriktet  og 
sende  disse  rundt  om  Cap  Farvel  eller  gjennem  Prinds  Christians 
Sund  til  Østkysten,  ganske  som  Tilfældet  var  med  den  Graahske 
Expedition  i  sin  Tid.  At  gribe  Undersøgelserne  an  med  Skibe 
kan  der  formentlig  først  blive  Tale  om,  naar  de  skulle  ud- 
strækkes over  det  yderste  Punkt,  som  man  antagelig  kan  naa 
med  Konebaade  sydfra,  og  dette  Punkt  vil  sikkert  noget  nær 
falde  sammen  med  den  nordligste  Plads,  til  hvilken  det  lykkedes 
Graah  at  trænge  frem.  Først  naar  Undersøgelsen  drejer  sig 
om  den  Del  af  Kysten,  der  ligger  N.  for  den  65de  eller  66de 
Bredegrad,  tilfalder  Virksomheden  Skibet,  men  netop  for  denne 
Del  er  det  ogsaa,  at  man  trænger  mest  til  Oplysninger. 

En  omhyggelig,  videnskabelig  Undersøgelse  af  Grønlands 
Østkyst  mellem  Cap  Farvel  og  den  72de — 73de  Bredeparallel 
(under  hvilken  vore  nordligste  Colonier  paa  Vestlandet  ligge,  og 
som  turde  være  en  passende  Afslutning)  vilde  formentlig  lettest 
og  bedst  lade  sig  udføre,  naar  den  deltes  i  2  Afdelinger;  en 
Skibsexpedition  og  en  Konebaadsexpedition.  Opgaven 
for  den  sidste  skulde  være  en  fornyet  Opmaaling  og  Under- 
søgelse af  Landet  mellem  Sydspidsen  og  Cap  Dan,  der  navnlig 
medtog  Bunden  af  de  talrige  Fjorde,  medens  der  for  den  første 
skulde  være  forbeholdt  Strækningen  mellem  Cap  Dan  og  den 
nordligste  Plads,  man  maatte  bestemme  sig  for. 

Med  Hensyn  til  Konebaads-Expeditionen  Syd  fra,  da 
antager  jeg,  at  denne  maa  udføres  paa  lignende  Vis  som  den 
Graahske,    kun  bør  den  være  bedre  udstyret,   helst  raade   over 

2  Baade  og  mindst  tælle  2  eller  3  europæiske  Medlemmer 
1  Offlceer  og  2  Videnskabsmænd),  forøvrigt  Grønlændere. 
Depoter  til  Expeditionen  bør  udføres,  enten  forinden  denne 
sætter  sig  i  Bevægelse  eller  samtidig  hermed,  idet  man  kan 
medtage  1  å  2  Konebaade,  ladede  med  Fornødenheder,  som 
oplægges  paa  passende  Steder  paa  den  sydlige  Del  af  Østkysten, 
hvorefter  da  disse  Baade  retournere  til  Vestlandet.  Jeg  antager 
ikke,  at  Expeditionen  vil  kunne  nøjes  med  een  Saison,  men  an- 
seer mindst  to  for  fornødne.  løvrigt  turde  videre  Udtalelser 
angaaende  denne  Expedition,  hvis  hele  Charakter  angiver  sig 
selv,  ansees  for  overflødige.  Derimod  skal  jeg  tillade  mig  at 
udvikle  den  formentlig  heldigste  Maade,  paa  hvilken  den 
anden  Del  af  Opgaven,  der  omfatter  Kysten  Nord  for 
65°— 66°  Brede,  kan  løses. 

For  at  tage  en  Kamp  op  med  Polarisen,  saaledes  som  den 
forekommer  i  sin  noget  nær  værste  Form,  hvad  Tilfældet  er 
under  Grønlands  Østkyst,  er  det  nødvendigt  at  kunne  raade 
over  et  stærkt  og  kraftigt  Træ-Skrueskib,  forsynet  med 
Jshud,  langskibs  og  tværskibs  Forbindinger,  Skrue  til  at  hejse, 
Ror  til  at  løfte,  ikke  for  fyldigt  i  sine  Linier,  ikke  for  langt, 
ikke  mere  dybtgaaende  end  højst  nødvendigt,  kort  sagt,  hvad 
man  benævner  et  første  Klasse  Isskib.  Det  maa  have  et  be- 
tydeligt Sejlareal,  en  Maskinkraft,  der  formaar  at  bringe  det 
gjennem  Vandet  med  6  å  7  Mils  Fart  under  et  Minimum  Forbrug 
af  Kul,  og  Beholderne  til  disse  maa  kunne  rumme  saameget, 
at  Skibet  ved  Rejsens  Begyndelse  har  tilstrækkeligt  til  mindst 
15  å  20  Etmaal.  Skibet  maa  endvidere  have  Plads  til  en  Be- 
sætning paa  c.  30—35  Mand,  og  Rum  til  Proviant  for  disse 
for  et  Tidsrum  af  3  Aar. 

Danmark  ejer  intet  saadant  Skib,  og  næppe  vil  noget  dansk 
Fartøj,  henhørende  til  Orlogs-  eller  Coffardimarinen ,  kunne 
indrettes  dertil.  Skibet  maa  altsaa  anskaffes  fra  Udlandet  eller 
bygges  fra  nyt.  Fartøjer  egnede  til  Farten  ville  mulig  være  til- 
fals i  de  skotske  Hvalfangerhavne  (Aberdeen,  Peterhead,  Dundee, 


52 


hvorfra  Capitain  Nar  es  «Discovery»  var  udgaaet)  eller  i  Norge 
(Tønsberg,  Christiania).  Som  Antydning  af  Prisen  for  et  saa- 
dant  Skib  kan  tjene,  at  Nordcnskiølds  «Vega»,  der  med 
nogen  Forbinding  og  Fortømring  rimeligvis  vilde  kunne  have 
gjort  Fyldest,  i  dette  Foraar  solgtes  for  104000  Kroner;  dog 
turde  Priserne  nu,  efter  det  sidste  overordenlig  gunstige  Fangst- 
aar,  rimeligvis  stille  sig  en  Del  højere.  Et  nyt  Skib,  der  til- 
fredsstillede Fordringerne,  vilde  sandsynligvis  næppe  kunne 
erholdes  under  250  a  300000  Kroner. 

Antages  Skibet  anskaffet  og  indrettet,  bør  man  skride  til 
Udrustningen  af  den  forestaaende  Expedition.  An- 
gaaende  denne  skal  jeg  tillade  mig  at  fremføre  nogle  Bemærk- 
ninger, der  vedrøre  Punkter,  i  hvilke  den  formentlig  maa  afvige 
fra  tidligere  Opdagelsestogter  til  de  nordlige  Farvande. 

En  Expedition,  der  har  til  Formaal  at  undersøge  den  grøn- 
landske Østkyst,  maa,  mere  end  noget  andet  arktisk  Rejse- 
Foretagende,  være  henvist  til  at  leve  af  det  Lands  Pro- 
dukter, i  hvilket  den  befinder  sig;  thi  Forholdene  ville 
nødvendigt  føre  dette  med  sig.  At  trænge  frem  med  Skib  langs 
hele  den  ukjendte  Kyst  Nord  for  65°  Brede,  vil  sikkert  vise  sig 
ugjørligt;  den  større  Strækning  maa  formentlig  undersøges  med 
andre  Midler,  enten  Slæder  eller  Fartøjer,  og,  da  de  Vejlængder, 
det  her  drejer  sig  om,  ere  saa  betydelige,  kan  der  som  Regel 
næppe  være  Tale  om  at  medbringe  alle  de  til  deres  Udførelse 
nødvendige  Provisioner.  Man  maa  tildels  selv  forskaffe  sig 
disse,  man  maa,  som  Eskimoen,  leve  af  Sælfangst  og  Jagt,  og, 
da  det  ej  heller  kan  lade  sig  udføre ,  at  medbringe  Bygnings- 
materiale paa  en  saadan  Rejse,  maa  man  bekvemme  sig  til  og- 
saa' at  bo  som  Eskimoen  i  Jordhytter  eller  Sne-Igloer 
Vinter  og  Foraar,  og  i  lette  Telte  den  øvrige  Del  af  Aaret. 
At  dette  kan  lade  sig  udføre,  derfor  tale  saavel  Graah's  Er- 
faringer som  de  Lærdomme,  flere  af  de  talrige  arktiske  Expedi- 
tioner  under  langt  ublidere  Vejrlag,  end  her  kan  ventes,  have 
givet  os.     Den  sidste  af  disse,   Lieutenant  Schwatka's  nys  af- 

sluttede  Rejse  fra  Hudsons-  Hugten  til  Backs -River  og  King 
Williams  Land,  giver  navnlig  i  saa  Henseende  en  fortrinlig  Lære. 
I  et  Land,  der  sikkert  ikke  yder  mere  end  Østkysten  af  Grøn- 
land, forlod  han  Stationen  paa  Depot  Island  med  kun  1  Maaneds 
Proviant  og  skaffede  sig  det  øvrige  til  et  1 1  Maaneders  Ophold 
for  sig  og  sit  Følge  alene  ved  Hjælp  af  Jagten.  Det  er  be- 
kjendt,  at  Østkysten  ikke  mangler  Vildt  (Rener  og  Moskusoxer) 
i  den  nordlige  Del,  men  formentlig  vil  dog  Sælfangsten  være 
den,  til  hvilken  man  navnlig  maa  tage  sin  Tilflugt. 

Det  er  med  dette  for  Øje,  jeg  antager  det  .for  nødvendigt, 
at  den  Expedition,  der  udrustes  til  Undersøgelse  af  den  nord- 
lige Del  af  Kysten,  ledsages  af  mindst  2  å  3  dygtige, 
ogsaa  med  Vinter-Is  fangst  og  Hundekjørsel  kj  endte 
Fangere.  Da  man  ikke  tør  gjøre  Regning  paa  at  skaffe  sig 
disse  blandt  Østlændingerne,  bør  de  tages  fra  Vestkysten  og 
følge  Skibet  paa  dets  Udrejse. 

Det  tør  endvidere  antages,  at  intet  Fartøj  vil  vise  sig  saa 
hensigtsmæssigt  til  Expedition  langs  Landet  som  den  grøn- 
landske Konebaad.  Den  rummer  meget,  stikker  lidt  i  Vandet 
og  er  let  at  sætte  paa  Land ,  lutter  uvurderlige  Egenskaber  for 
et  Arbejdsfartøj  paa  et  saadant  Togt;  men,  skal  den  udbedres, 
hvilket  jævnlig  vil  indtræffe,  kan  dette  kun  udføres  af  Hænder, 
der  ere  kjendte  med  grønlandsk  Skindarbejde.  Det  vil  derfor 
være  nødvendigt  at  sikre  sig  et  Par  grønlandske  Fruentimmer 
som  Deltagere  i  Expeditionen.  De  ville  kunne  udføre  Arbejdet 
som  Roersker,  ville  kunne  besørge  Kogearbejde,  sy  Klæder  og 
reparere  Baadene,  saa  godt  som  Nogen,  og  i  det  hele  ville  de 
paa  et  sligt  Togt  gjøre  bedre  Fyldest  end  nogen  europæisk 
Matros. 

Til  Togter  for  at  undersøge  det  omliggende  Land  og  til  at 
udføre  Proviantdepoter  vil  det  være  ønskeligt,  især  i  den  første 
Vinter,  at  Expeditionen  er  forsynet  med  Hunde  til  Slæde- 
kj.ørsel.  Der  kan  næppe  være  Tvivl  om,  at  disse  maa  kunne 
finde  udstrakt  Anvendelse  paa  Isen  i  Vintermaanederne  og  mulig 

paa  Landjorden,  saa  længe  denne  er  dækket  af  Sne.  Man  vjl 
ganske  vist  paa  den  paagjældende  Kyststrækning  flere  Steder 
træffe  Indfødte,  og  disse  holde  utvivlsomt  Hunde  (Scoresby 
og  Tydskerne  fandt,  som  bekjendt,  mange  Spor  af  hundeholdende 
Eskimoer,  og  C  lavering  havde  endog  Lejlighed  til  at  gjøre 
Bekjendtskab  med  nogle  Familier  saa  nordlig  som  74°  Br.);  men 
jeg  antager,  at  man  næppe  bør  regne  paa  nogen  synderlig  Assi- 
stance af  Kystens  Beboere,  ihvorvel  det  ikke  skal  fejle,  at  man 
ved  de  sædvanlige  grønlandske  Handelsvarer,  der  sikkert  ikke  i 
stor  Mængde  na,a  hertil,  vil  kunne  tiltuske  sig  mangen  en  Nød- 
vendighedsartikel. 

Ere  de  nødvendige  Forberedelser  trufne,  bør  Skibet  afgaa 
saa  betids,  at  det  kan  være  udfor  Iskanten,  omtrent  i 
Højde  med  Jan  Mayn,  i  Begyndelsen  af  Juli.  Skal  det  selv 
afhente  de  til  Expeditionen  nødvendige  Indfødte,  Baade  og  Hunde 
ved  en  af  Mellemcolonierne  i  Vest-Grønland,  hvilket  turde  være 
heldigst,  da  Officerer  og  Mandskab  derved  faa  forøget  Lejlighed 
til  at  gjøre  sig  bekjendte  med  Skibets  Egenskaber  og  mulig 
ogsaa  til  at  see  lidt  Isnavigering,  maa  det  forlade  Kjøbenhavn 
omtrent  d.  Iste  Maj.  Nordkysten  af  Island  anløbes  for  at  com- 
plettere  Kulbeholdningen. 

Fra  Jan  Mayn  sættes  Coursen  ind  i  Isen,  saaledes  at  man 
bestræber  sig  for  at  naa  den  grønlandske  Kyst  paa  det  lettest 
tilgjængelige  Punkt  mellem  72°  og  74°  N.  Br.  eller,  hvis  Om- 
stændighederne maatte  tillade  det,  endnu  sydligere.  Efter  hvad 
tidligere  er  anført,  maa  det  antages,  at  man  med  temmelig  Sik- 
kerhed kan  paaregne,  at  en  kraftig  Damper  vil  kunne  gjennem- 
trænge  Isbæltet  paa  det  omtalte  Strøg  i  Løbet  af  Juli  Maaneds 
sidste  Halvdel.  Muligvis  kunde  det  lykkes  tidligere,  men  Land- 
isen kan,  efter  de  Erfaringer,  man  har,  ikke  ventes  brudt  før 
dette  Tidspunkt,  og  Fjordene,  der  skulle  afgive  Ly  for  Skibet, 
ville  ikke  forinden  være  tilgjængelige. 

Saasnart  Lejlighed  gives,  søger  man  derefter  at  arbejde  sig 
sydpaa  langs   Kysten.     Scoresby  mente   i  1822,    da  han  be- 

faodt  sig  i  Mundingen  af  den  efter  hans  Fader  opkaldte  Fjord, 
at  kunne  udtale,  at  der  herfra  næppe  vilde  være  noget  til  Hinder 
for  med  et  Skib  i  Løbet  af  4—5  Uger  at  arbejde  sig  mellem 
Isen  og  Landet  ned  til  Cap  Farvel.  Saa  dristige  Forhaabninger 
tror  jeg  ikke,  at  man  bør  hengive  sig  til,  efter  hvad  Graah  har 
oplyst  om  Forholdene  langs  den  sydlige  Østkyst,  ja  jeg  mener 
endog  at  turde  fastholde,  at  man  end  ikke  bør  lade  sig  forlede 
til  at  forsøge  paa  et  saadant  Foretagende,  der  rimeligvis  kun 
vilde  føre  til  Skibets  Undergang,  selv  om  Udsigterne  for  en 
Stund  skulde  give  Anledning  til  den  Antagelse,  at  der  var  en 
Mulighed  for  at  faa  Tanken  udført.  Dersom  det  i  Landvandet 
kan  lykkes  at  trænge  frem  til  henimod  det  Sted,  hvor  Farvandet, 
ved  det  lige  overfor  liggende  Island,  begynder  at  indsnævres, 
bør  man  efter  min  Formening  —  med  mindre  det  da  skulde  vise 
sig,  at  der  her  ligger  en  Gruppe  af  større  Øer  foran  Kysten,  i  Læ 
af  hvilke  man  kan  bevæge  sig  yderligere  frem  —  være  tilfreds  med 
det  opnaaede  Resultat  og  søge  at  finde  en  passende  Havn,  for 
ved  den  at  oprette  den  Station,  fra  hvilken  den  egentlige  Under- 
søgelse skal  udgaa.  Selv  om  det  ikke  skulde  lykkes  at  trænge 
synderlig  langt  forbi  Scoresby  Sund,  antager  jeg  dog,  at  ogsaa 
dette  kan  tjene  til  Basis  for  videre  Arbejder,  men  heldigst  vilde 
det  selvfølgelig  være,  om  man  kunde  naa  at  komme  noget 
sydligere. 

Hvorvidt  det  vil  være  nødvendigt  at  beholde  Skibet  liggende 
som  Station,  saalænge  Expeditionen  varer,  drister  jeg  mig  ikke 
til  med  Bestemthed  at  afgjøre;  men  jeg  antager  det  ikke.  Det 
maa  maaske  overlades  til  Omstændighederne,  og  i  hvert  Fald 
bør  man  være  forberedt  paa  Muligheden  af  en  gjentagen  Over- 
vintring. Skal  Skibet  blive  liggende,  vil  det  i  betydelig  Grad 
forhøje  Expeditionens  Omkostninger  uden  formentlig  at  bringe 
et  blot  nogenlunde  tilsvarende  Udbytte,  og  for  det  egentlige 
Undersøgelsesmandskabs  Sikkerhed  vil  dets  constante  Tilstede- 
værelse næppe  være  nødvendig.     Ved  at  lade  det  afgaa,  vil  man 

derimod  kunne  opnaa  at  udstrække  Undersøgelsesfeltet  til  Egne, 
som  ellers  næppe  vilde  blive  berørte. 

Saaledes  som  Udførelsen  af  Planen,  at  faa  Grønlands  Østkyst 
undersøgt,  staar  for  mig,  vil  Skibets  Opgave  for  den  sydlige 
Del  af  den  nordre  Stræknings  Vedkommende  nærmest  være 
indskrænket  til  at  bringe  Expeditionens  Medlemmer 
og  Materiale  til  et  passende  Sted.  Derpaa  vender  det 
hjem,  for  i  de  følgende  Aar  —  indtil  Planen  er  tilendebragt  — 
regelmæssig  om  Sommeren  at  komme  tilbage  til  det  Sted,  hvor 
det  først  landsatte  de  Paagjældende.  Dette  er  ogsaa  en  af  Grun- 
dene, hvorfor  jeg  formener,  at  dette  Sted  maa  være  saaledes  be- 
liggende, at  det  med  nogenlunde  Sikkerhed  aarlig  kan  besejles. 
Den  eneste  Fare,  der  kan  være  ved  at  følge  denne  Fremgangs- 
maade,  ligger  i,  at  Skibet  kan  forlise  under  Rejserne  fra  og  til 
Landet,  uden  at  man  kommer  til  Kundskab  om  det  i  Hjemmet, 
hvor  dets  Udeblivelse  kan  lede  til  den  Formodning,  at  det  be- 
finder sig  i  Grønland  og  Hjælp  til  den  derværeude  Besætning 
altsaa  er  unødvendig;  men  denne  Fare  opvejes  formentlig  rige- 
lig af  de  Fordele,  en  regelmæssig  Forbindelse  med  Yderverdenen 
frembyder,  under  Forudsætning  af,  at  Alt  gaar  vel.  Det  maa 
ikke  forglemmes,  at  Expeditionen  i  sin  Helhed  ikke  er  større 
Fare  underkastet,  end  enhver  Hvalfanger,  der  aarlig  sætter  ind 
i  Isen  under  Kysten  af  Landet. 

Ved  den  af  Skibet  valgte  Slutningsstation  vil  det  til  Un- 
dersøgelses-Expeditionen  (af  Kysten  mod  Syd)  bestemte 
Mandskab  være  at  landsætte.  Dette  har  jeg  tænkt  mig 
bestaaende  af  12  Medlemmer,  nemlig: 

3  Officerer  (2  Officerer  og  1  Videnskabsmand), 

2—4  Matroser, 

3—4  grønlandske  Fangere  (Kajakmænd),  og 

2—3  grønlandske  Fruentimmer, 
idet  Grønlænderne,    hvad  enten  Mænd  eller  Kvinder,    forsaavidt 
de  kunne  skaffes  tilveje,  træde  istedetfor  de  europæiske  Matroser, 
saaledes  at  disses  Tal  om  muligt  indskrænkes  til  2. 

Ved  Stationen  landsættes  og  opføres  en  eller  for  Brand- 
fare bedre  to  hjemmefra  medbragte  Bygninger,  af  hvilke  den 
ene  skal  afgive  Beboelsesrum,  den  anden  være  Forraadshus,  og 
i  dette  indbringes  saa  de  for  et  2  å  3  aarigt  Ophold  nødven- 
dige Provisioner  m.  m.  for  den  hele  tilbageblivende  Styrke,  eller 
c.  10000  Rationer.  Naar  dette  Arbejde  er  udført,  og  Stationen  er 
forsynet  med  alt  nødvendigt,  hvoriblandt  Instrumenter,  Brændsel, 
Slæder,  Konebaade,  en  Hvalslup  m.  m.,  forlader  Skibet  Pladsen. 
Da  Tiden  under  Arbejdet  rimeligvis  er  saa  fremskreden,  at  Skibet 
intet  videre  kan  udrette  i  denne  Saison,  tiltræder  det  Hjemrejsen 
og  søger  at  naa  aabent  Vand  gjennem  Isen,  omtrent  under  samme 
Brede,  hvor  det  trængte  ind.  Under  Opholdet  er  der  selvfølgelig 
af  den  i  Skibet  værende  videnskabelige  Stab  foretaget  saa  mange 
Opmaalinger  og  Undersøgelser,  som  Omstændighederne  have 
tilladt. 

Den  første  Vinter  bør  hele  Styrken  forblive  ved  den  op- 
rettede Station.  Med  Hundeslæder  udføres  Depoter,  og  Landet 
undersøges  i  videst  muligt  Omfang.  Saasnart  Foraaret  til- 
lader det,  sætter  Expeditionen  sig  i  Bevægelse  for  at 
drage  Syd  efter,  efterladende  en  Officer,  en  Matros  og  en  Fan- 
ger (Hundekudsk)  som  Vagt  ved  Hovedstationen.  Selvfølgelig 
medtages  saa  megen  Proviant,  som  Konebaaden  kan  rumme, 
men,  bortseet  fra  dette,  og  hvad  der  iforvejen  er  udført  til  De- 
poterne, maa  Expeditionen  iøvrigt  paa  sin  Vej  være  forberedt 
paa  udelukkende  at  være  henvist  til,  hvad  den  selv  vil  være 
istand  til  at  forskaffe  sig.  For  det  Tilfælde,  at  dens  Frem- 
trængen  skulde  blive  standset  af  uoverstigelige  Hindringer,  eller 
et  Tilbagetog  være  nødvendigt  af  Proviantmangel,  vil  den  imid- 
lertid have  Stationen  og  dennes  Beholdning  at  falde  tilbage  paa, 
og  for  dens  Bevarelse  og  Sikring  mod  Indfødte  borger  den  til- 
bageladte  Styrke,  der  skal  beskjæftige  sig  med  Observationer  og 
Undersøgelser,  til  hvilke  Hundeslæderne,  der  næppe  kunne  med- 
tages af  de  Syd  paa  dragende,  staa  til  Raadighed.  Iøvrigt  skal 
det  bemærkes,    at  efter  de  Oplysninger,    Graah  har  givet  om 

Østlændingens  Charakteer,  er  der  ikke  den  fjerneste  Grund  til 
at  befrygte  nogen  Forulempelse  fra  de  Indfødtes  Side,  hverken 
for  de  Rejsende  eller  deres  Depoter. 

Den  Strækning,  som  Konebaads-Expeditionen  Nord  fra  vil 
have  at  undersøge,  er  omtrent  100  danske  Mil,  naar  det  forud- 
sættes, at  Skibet  er  trængt  frem  til  c.  69°  Br.,  hvilket  næppe 
kan  kaldes  en  overdreven  Forhaabning.  Efter  at  være  naaet 
saameget  frem,  vil  den  befinde  sig  ved  Graah's  nordligste 
Punkt  eller  andre  100  Mil  fra  vore  nærmeste  Handelspladser  i 
Julianehaabs  Distriktet.  Om  den  bør  søge  at  naa  disse  eller 
vende  tilbage  til  Stationen,  hvorfra  den  udgik,  bør  formentlig 
bero  paa  Forholdene  og  overlades  til  Førerens  Conduite  at  af- 
gjøre.  Ved  at  arbejde  sig  stadig  Syd  efter,  vil  den  have  For- 
delen af  Strømmen  med  sig  (forsaavidt  denne  spores  under 
Kysten,  hvilket  dog  er  tvivlsomt),  og  den  Opmuntring,  som 
ligger  i  med  hvert  Skridt  at  vide  sig  nærmere  ved  stadig  be- 
boede Pladser.  Det  er  dog  muligt,  at  disse  Fordele  opvejes  af  et 
bedre  Jagtrevier  og  mindre  vanskelige  Isforhold  ved  den  nord- 
lige Kyststrækning.  Saafremt  den  anden  Konebaads-Expedition, 
der  er  tænkt  iværksat  sydfra  nordefter,  kunde  begynde  sin  Virk- 
somhed samtidig  med  den  ovennævnte,  er  der  Mulighed  for,  at 
de  kunne  mødes  og  samvirke;  men  det  kan  næppe  under  nor- 
male Forhold  ansees  heldigt,  om  de  følges  ad,  alene  af  den 
Grund,  at  det  utvivlsomt  vil  falde  vanskeligt  at  skaffe  Føde- 
midler til  saamange,  naar  de  befinde  sig  paa  samme  Plads. 

Efterat  Skibet  er  hjemkommet,  bør  det  formentlig  det  næste 
Aar  i  Sommermaanederne  søge  at  naa  den  oprettede 
Station  for  at  indhente  Efterretninger  om  Landexpeditionens 
Skjæbne,  mulig  skifte  det  Mandskab,  der  er  efterladt  som  Vagt 
ved  Pladsen,  og  complettere  de  derværende  Beholdninger.  Naar 
dette  er  udført,  bør  det  vende  sig  Nord  paa  og  omhyggelig 
undersøge  de  mærkelige,  dybe  Fjorde  og  Indskæringer  om 
Scoresbys  Sund  og  Frantz  Josephs  Fjord,  idet  man  sørger  for  at 
være  klar  af  Landet,  før  Storisen  lukkes  ved  ny  Tyndis  (rimeligvis 

i  Begyndelsen  eller  Midten  af  September).  Atter  de  to  følgende 
Aar  bør  Damperen  søge  Forbindelse  med  Stationen ,  saafremt 
den  derfra  ndgaaede  Baadexpedition  ikke  forinden  er  vendt  til- 
bage, eller  man  har  Visbed  om  dens  Ankomst  ved  Colonierne  i 
Syd-Grønland,  da  saa  Stationen  ophæves  og  Undersøgelserne 
ansees  for  sluttede.  Naturligvis  bør  Dele  af  det  nordlige 
Terræn,  saavidt  muligt,  undersøges*paa  ethvert  af 
Skibets  Togter,  og  fra  Stationen  bør  der,  i  det  mindste 
endnu  den  anden  Vinter,  udføres  Depoter  mod  Syd  til  Hjælp 
for  Konebaadsexpeditionen  for  det  Tilfælde ,  at  denne  maatte 
bestemme  sig  til  at  vende  den  samme  Vej  tilbage,  ad  hvilken 
den  var  udgaaet.  Findes  der  Indfødte  i  Nærheden  af  Stationen, 
kan  man  formentlig  paaregne,  om  Sommeren  at  kunne  bringe 
den  bortdragne  Expedition  Proviantforstærkning  med  disses 
Fartøjer. 

Spørgsmaalet,  hvad  en  Expedition  som  den  omtalte 
vil  koste,  er  vanskeligt  at  besvare,  og  efterfølgende  Oplys- 
ninger kunne  kun  gjøre  Fordring  paa  en  yderst  approximativ 
Værdi,  Hovedspørgsmaalet,  Skibets  Anskaffelse,  giver  jo  saa- 
ledes  allerede  et  Spillerum  af  henved  150000  Kr.,  eftersom  der 
anskaffes  et  nyt  eller  man  kjøber  et  alt  benyttet  Skib.  Forud- 
sætter man  imidlertid,  at  det  Sidste  er  Tilfældet,  turde  Sagens 
finantsielle  Side   omtrent  stille  sig  saaledes: 

Anskaffelse  af  et  passende  Skib Kr.  125000 

Forandring,  Forbedring  og  Omaptering  ved  Skibet  .  -  30000 
Anskaffelse    af   Rekvisiter    til   Togtet  (Forraadshuse, 

Vaaben,  Klæder,  Konebaade,  Instrumenter  m.  m.)  -  45000 
Proviant  til  40  Mand  for  et  Tidsrum  af  3V2  Aar   .  .    -      65000 

Gage  og  Hyre -      55000 

Kul,  Olie,  Talg,  Maskinfornødenheder -      25000 

Skibets  Vedligeholdelse  og  Reparation -      40000 

Uforudsete  Udgifter  m.  m -      35000 

Sum  .  .  Kr.  420000 

Dette  Overslag  maa  dog  snarest  betragtes  som  et  Mini- 
mum; imidlertid  maa  det  erindres,  at  en  ikke  ubetydelig  Værdi 
er  repræsenteret  ved  Skibets  og  de  forskjellige  anskaffede  Gjen- 
standes  Værd  efter  afsluttet  Expedition. 

Kjøbenhavn,  den  29de  Oktober  1880. 

